qundao/data-zh-poetry huggingface dataset:
春日杂感·其五
作者：杨圻
朝代：清
体裁：七言绝句

湖阴鸡犬野人家，春水楼台卖酒茶。快意不须当令事，禁烟时节看梅花。
春日杂感·其六
作者：杨圻
朝代：清
体裁：七言绝句

故山春暖胜天涯，湖上春来遍是花。半世清明都在客，在家犹自梦还家。
春日杂感·其四
作者：杨圻
朝代：清
体裁：七言绝句

天气清和地有馀，绿阴红树绕村居。栽花略用循良手，根要深深草要除。
春日泛舟尚湖
作者：杨圻
朝代：清
体裁：五言律诗

剑门绝壁下，载酒上湖船。峰壑西山路，牛羊春草烟。天光薰粉黛，花气暖云泉。不必耽绿竹，清游泛醉眠。
春日游伊阙香山诗
作者：杨圻
朝代：清
体裁：古风

伊水欲入河，北趋行地上。兹山亘百里，遮斗不肯让。水怒欲跨山，澎湃溢而胀。鼋鼍与蛟龙，与人争草创。神禹荷锸来，只手铲其障。鞭挞叱石起，纵水任所放。鼋鼍与蛟龙，一夕徙溟涨。舟楫人争济，桑柘绿无恙。始怒不可遏，得解气则畅。始知横逆来，不在严堤防。我来值暮春，眼色落清旷。东风捲衣带，细雨鸣溪嶂。两山本一山，石势作惊浪。凿壁枵其腹，风谷鸣瓮盎。想像得毫发，刻划出幽壮。魏晋唐宋人，于此作供养。万佛坐崖巅，招我笑相向。石也本非佛，肉眼重斤匠。一石一佛可，何必肖态状。相对一冥合，肉身与宝相。
春日游小金山佛寺
作者：杨圻
朝代：清
体裁：五言律诗

春色满山寺，皎然云日姿。草深曝书处，花热脱衣时。幽鸟窥禅立，竹林人不知。谈经忘久暂，未觉出门迟。
春日游破山寺西涧
作者：杨圻
朝代：清
体裁：五言律诗

石林停午暖，一客入苍茫。春日风泉动，幽山草木香。鸟啼人以外，绿叶满禅房。归路暮复远，何如宿上方。
春日漫兴
作者：杨圻
朝代：清
体裁：古风

坐久东风里，春来病骨轻。幽山众木秀，读书门户清。细雨落春水，空林啼黄莺。暮色草际来，夕岚檐下生。高藤夜发花，月下多蜂声。秉烛但清饮，春山生夕明。张翰但杯酒，宁知身后名。
春日督园丁治花木
作者：杨圻
朝代：清
体裁：五言律诗

林花落不尽，洒扫绿阴閒。白日仙源午，黄莺啼满山。家居泉石里，诗在性情间。看竹何须问，游人暮未还。
春日遣兴
作者：杨圻
朝代：清
体裁：五言律诗

西山翠微下，一客卧云林。幽鸟柴门静，春流花径深。有诗皆实事，得句亦无心。莫道天机好，忘机已至今。
春日邓尉溪兴
作者：杨圻
朝代：清
体裁：五言律诗

十日无船过，幽溪草欲平。天明春雨歇，海上早霞生。花静有馀落，鸟闲时一声。仙源殊末尽，谷口路纵横。
春日閒居即事
作者：杨圻
朝代：清
体裁：五言律诗

气至意俱适，吟成春有情。游人随草色，江鸟弄晴声。客到莺移树，花飞诗满城。焚香林上月，红袖得馀清。
春昼
作者：杨圻
朝代：清
体裁：五言律诗

脱衣艳阳里，隐几祇閒眠。昼永鸟多暇，日高花欲燃。人情经乱后，春色似中年。静里东风至，时鸣琴上弦。
春晴
作者：杨圻
朝代：清
体裁：五言律诗

日出楼台曙，朝阳光满林。天明春雨歇，一夜落花深。幽鸟惊春睡，枝头送好音。主人多喜色，及物岂无心。
春晴泛舟尚湖观竞渡
作者：杨圻
朝代：清
体裁：五言律诗

林上江湖绿，村边桃李秾。画船多似岸，春水碧于峰。莺调风中脆，衣香日里浓。清游如昨日，肠断少年踪。
春晴游破山遣闷
作者：杨圻
朝代：清
体裁：五言律诗

三月芳菲盛，花林驻艳阳。春深天欲老，人倦日初长。茶户石泉落，僧房松木香。鸟啼客竟去，谁与惜流光。
春晴游西山湖岸
作者：杨圻
朝代：清
体裁：五言律诗

游人倾巷出，山水畅登临。花影日在地，鸟声风满林。春光何烂缦，客意费沈吟。更向村中去，村中山更深。
春晴野望
作者：杨圻
朝代：清
体裁：五言律诗

出谷闻黄鸟，清游感物华。溪山不可尽，麋鹿若为家。野寺花如火，春流雪有渣。阳和多美景，而我怨天涯。
春暖急欲南渡兵戈未息暂居淞北
作者：杨圻
朝代：清
体裁：五言律诗

芳草连天末，春来思远游。却看依老母，未敢觅封侯。海日烘花径，江霞醉酒楼。韶光如锦绣，不欲为人谋。
春暮还虞山园林
作者：杨圻
朝代：清
体裁：五言律诗

竹密不知午，门前车马稀。一溪春水急，隔岸野花飞。清露木香发，粉墙新月微。故人携酒至，山翠满裳衣。
春月送人从军·其一
作者：杨圻
朝代：清
体裁：五言律诗

岭海初逢燕，中原已发花。深闺求破敌，壮士不思家。志气轻生死，亲情薄怨嗟。莺啼二三月，鞍马向天涯。
春月送人从军·其三
作者：杨圻
朝代：清
体裁：五言律诗

夙昔参河洛，吴师天下闻。将军云鸟阵，幕府斗牛文。出塞身随月，班师气似云。嗟余今老病，羡尔去从军。
春月送人从军·其二
作者：杨圻
朝代：清
体裁：五言律诗

壁垒随天远，旌旗又日新。三年战场血，万里岭南春。捷报全球届，军心举国亲。封侯公等分，满眼后来人。
春望
作者：杨圻
朝代：清
体裁：五言律诗

惭愧违时用，非关事不平。家贫犹避乱，国破未休兵。夜雨天明歇，离宫春水生。北游心复怯，去住若为情。
春望寄逊庵辽东
作者：杨圻
朝代：清
体裁：五言律诗

草色中原暗，飞花塞上飘。登楼频涕下，把酒欲魂销。落日随春远，长城入海遥。万方皆感激，胡马漫相骄。
春江曲
作者：杨圻
朝代：清
体裁：古风

春光忽焉老，山客惊眠起。落花深三寸，烟雨殊未已。开门扫落花，送入春江水。春江水拍天，东流千万里。水流花与俱，含情伫江涘。登楼望南国，残莺啼玉垒。日长新绿暗，吹笛春窗里。悠悠我心忧，对兹烟景美。
春江送别·其一
作者：杨圻
朝代：清
体裁：七言绝句

閒斲香轮驻马蹄，送君南浦正莺啼。愁心似此春江水，只向东流不向西。
春江送别·其三
作者：杨圻
朝代：清
体裁：七言绝句

送过长亭又短亭，江头烟柳雨溟溟。劝君快快登程去，早早归来好踏青。
春江送别·其二
作者：杨圻
朝代：清
体裁：七言绝句

尽日春阴黄鹤楼，美人东去海西头。江潭折尽千条柳，不及桃花共水流。
春游乐示剑秋子威
作者：杨圻
朝代：清

依旧清游盛，重逢举十觞。相看皆白发，入坐半红妆。静见落花下，微闻流水香。连朝车骑众，烽火一相忘。朝来暮留恋，爱此未央游。花暝灯生树，山明酒上楼。锦天闻蹴鞠，绣浪独乘流。不醉芳菲节，虚教风物幽。
春游乐示剑秋子威·其一
作者：杨圻
朝代：清
体裁：五言律诗

依旧清游盛，重逢举十觞。相看皆白发，入坐半红妆。静见落花下，微闻流水香。连朝车骑众，烽火一相忘。
春游乐示剑秋子威·其二
作者：杨圻
朝代：清
体裁：五言律诗

朝来暮留恋，爱此未央游。花暝灯生树，山明酒上楼。锦天闻蹴鞠，绣浪独乘流。不醉芳菲节，虚教风物幽。
春游乐示剑秋子威智慧海佛香阁在排云殿后中峰之巅云廊阁道钩连数百间盘折千级直上翠微余病未能登陟狄姬与儿辈欲穷其胜鼓勇争先巡廊而上仰视人影如蚁冉冉渐入高寒松篁离合转瞬不复能睹余坐殿前玉阶屏息守之云海沉沉水流花静岩岫杳冥悄无声籁良久始闻笑语声自空翠中盘旋而下余久坐亦就诗二律矣·其一
作者：杨圻
朝代：清
体裁：五言律诗

宫门绿松静，阶下日迟迟。花院连峰闭，春流人去时。山明青琐闼，鹤守万年枝。风定一花落，诗情幽鸟知。
春游晚归
作者：杨圻
朝代：清
体裁：五言绝句

夕阳满桃花，波上春山晚。画船争入城，烟火春流远。
春煦自汉来书告断炊矣
作者：杨圻
朝代：清
体裁：五言律诗

负米江村市，军中一饭难。知君无骨肉，惟我问平安。樊口鱼盈尺，黄州笋满盘。早知天下瘦，宁忍独加餐。
春煦自汉来书告断炊矣
作者：杨圻
朝代：清

负米江村市，军中一饭难。知君无骨肉，惟我间平安。樊口鱼盈尺，黄州笋满盘。早知天下瘦，宁忍独加餐。
春窗
作者：杨圻
朝代：清
体裁：七言绝句

鹦鹉催妆唤侍儿，非关晏起夜眠迟。春窗日午弄梳洗，帘捲薰风红满枝。
春阴陪吴公登月波楼
作者：杨圻
朝代：清
体裁：七言绝句

万方多难一身閒，笠屐寻春烟草间。日暮听莺江雨里，去年帘捲洛阳山。
春雨午晴泛昆明湖
作者：杨圻
朝代：清
体裁：五言律诗

午莺啼雨歇，风日满幽山。花暖春宫静，天浓水殿閒。衣香疑醉舞，人语想朝班。数亩湖阴绿，难忘麦饭艰。
春雨晓晴洞庭早起
作者：杨圻
朝代：清
体裁：七言绝句

日日岳阳楼下过，朝朝打桨暮时还。洞庭日出开门巷，清雨霏霏花满山。
春雨游北山
作者：杨圻
朝代：清
体裁：古风

千山不见人，春雨断人迹。梅花出粉墙，应是隐者宅。
春雨游北山入田家小憩
作者：杨圻
朝代：清
体裁：五言律诗

闻道西村叟，春来花满园。入林呼与语，烟雨湿柴门。老妇蒸鸡黍，春山对酒轩。归时期后约，相送步云根。
春雨游醉巷
作者：杨圻
朝代：清
体裁：五言律诗

鸣棹清川里，林端青嶂閒。棠梨满野屋，麋鹿入幽山。细雨落花密，游人相往还。莫嫌城市远，世事未相关。
春雨经月早晴山行有喜
作者：杨圻
朝代：清
体裁：五言律诗

林卧东风暖，黄莺第一声。溪山行不尽，烟雨画难成。一夜落花下，上游春水生。诗人与野老，欣喜有同情。
昭君怨
作者：杨圻
朝代：清
体裁：词

云母空窗六扇。吹笛谁家庭院。人醉玉楼前。倚青天。金屋深深帘静。夜色乱花流影。斜月照三更。子规声。
昭君怨·春怨
作者：杨圻
朝代：清
体裁：词

风滚杨花芳径。独倚栏干自警。柳线罩重门。近黄昏。金屋深深帘静。夜色乱花流影。斜月照三更。杜鹃声。
昭陵六马歌
作者：杨圻
朝代：清
体裁：古风

晋阳开国汗马咸论功，嗟乎生不能逢唐太宗。丹青岂独凌烟客，乘黄图貌群亦空。六辔在手驭区宇，削平内难捍辽东。翠华想像临大敌，千乘万骑来雨风。昭陵石马扬徽烈，一之为难况六匹。刻划意态惊匠心，蹀躞千年至今立。翠微夜静闻鸣嘶，碧落神归走风雪。潼关再见黄旗军，汗血平明留战迹。当时骏骨来何由，秦王求马马亦求。试之鞭镫驱盗贼，席捲风沙平九州。所向惯听破阵乐，腾骧磊落如龙虬。与人一心托筋骨，四方猛士皆封侯。一视酬庸齐德力，并成大功俱千秋。桃林远放偃武德，长与褒鄂同光庥。摩挲毛骨想雄杰，每闻鼓鼙思骅骝。披星戴月垂万古，愿依弓剑终山邱。秦中文物照青史，汉寝唐陵劫如洗。是物声名动八荒，按图索骥嗟何已。铜仙泪堕魏宫前，渡海鞭驱石尽起。寂寞陵园烟草空，虚无玉殿青山里。如何穆满更西行，蹴踏沧溟三万里。
晏起
作者：杨圻
朝代：清
体裁：七言绝句

日高风暖闭楼台，帘捲深房红药堆。一树落花人未起，数声啼鸟客初来。
晓起入温泉行宫故址岚光荷气扑人眉宇
作者：杨圻
朝代：清
体裁：五言律诗

晓起露犹湿，苍苔幽处行。残荷连雨落，秋水隔灯明。兴庆龙何在，长生鹿有名。前溪逢野老，约略说华清。
晓起入湖溪
作者：杨圻
朝代：清
体裁：七言绝句

烟消日出见人家，溪里人来隔紫霞。流水尽头田万顷，风吹粳稻见荷花。
晓起挈狄姬与五儿游园囿
作者：杨圻
朝代：清
体裁：五言律诗

骄阳蒸雨落，早起入青林。春热蝶蜂乱，昼香花木深。衣光来水底，酒气出楼阴。重过宫槐陌，新鹂空好音。
晓起灵岩顶上闲眺
作者：杨圻
朝代：清
体裁：五言律诗

日出大地上，苍茫万事生。松杉闻鸟动，世界觉人行。白露春衣湿，青天晓眼明。静参悠久理，一意看耘耕。
晓起雨微霁
作者：杨圻
朝代：清
体裁：五言律诗

北峰秋雨暗，燃竹碧云隈。野径花常塞，清江瘴不开。天明山果落，日出海船来。爱值邻翁语，林端晓汲回。
晓过澎湖舟中望台湾诸山·其一
作者：杨圻
朝代：清
体裁：五言律诗

家山青不尽，故故送人行。东下惭严助，南迁异贾生。海星秋更洁，岛月晓犹明。指点烟中路，悠然去国情。
晓过澎湖舟中望台湾诸山·其二
作者：杨圻
朝代：清
体裁：五言律诗

地已中原尽，山犹故国疑。荒云如坏阵，孤岛似残棋。天意今何世，诗人万古悲。炎风限南北，帆影去迟迟。
晓雨
作者：杨圻
朝代：清
体裁：古风

夜雨洗石壁，潺湲入空谷。绝嶂晓先晴，紫霞满空蹙。幽人陟翠微，抱膝坐大木。閒看烟禽飞，仰视野云逐。野獠有至性，久邻相识熟。披发叶为裙，晓行出大木。开扉入山涧，顶踵飞泉漉。涧中拾苍耳，归以遗我屋。将何以报之，庭前采黄菊。
晓雨过武穴
作者：杨圻
朝代：清
体裁：五言绝句

江山幽胜处，一水群峰合。鸣棹入江流，孤舟荷蓑立。
晚上鸡鸣寺
作者：杨圻
朝代：清
体裁：五言律诗

翠微寒照灭，香积起炊烟。红叶浓如画，秋山暮可怜。一时松有月，如是鸟闻禅。灯火江心寺，归帆何处边。
晚凉开水轩检书
作者：杨圻
朝代：清
体裁：五言律诗

芳渚杂花暝，寝扉开水天。微波上新月，疏雨约凉蝉。花草秋将夕，星河夜似年。谈玄甘寂寞，宁待子云诠。
晚凉词
作者：杨圻
朝代：清

呜棹清川响，平林载客归。晚荷新月出，疏雨暮蝉微。蛾子盘银烛，流萤点绣帏。最宜初罢浴，花里夜更衣。
晚凉词
作者：杨圻
朝代：清
体裁：五言律诗

鸣棹清川响，平林载客归。晚荷新月出，疏雨暮蝉微。蛾子盘银烛，流萤点绣帏。最宜初罢浴，花里夜更衣。
晚归
作者：杨圻
朝代：清
体裁：古风

寒鸦流水上，积雪残照里。策马过津桥，千营笳鼓起。
晚归
作者：杨圻
朝代：清
体裁：五言律诗

灯火认邻屋，厨烟见我家。柴门临野水，新月上荷花。籴米两三担，藏书十五车。开楼见万里，不敢望京华。
晚晴酬子兴
作者：杨圻
朝代：清
体裁：五言律诗

雨后松杉绿，幽居喜晚晴。蝉声满秋水，新月到柴荆。未敢非今世，相看已老生。三年辞宦海，自觉赋诗清。
晚游愚园时园为南北议和会场
作者：杨圻
朝代：清
体裁：五言律诗

移席近芳沼，平林绣幔开。茶烟荷际直，灯影水边回。客散江星出，诗成山雨来。静中看斗鸟，两两坠幽苔。
晚雨游愚园
作者：杨圻
朝代：清
体裁：五言律诗

台沼犹如昔，年华十载过。前朝僧寺少，外国酒家多。池静见灯火，雨微闻芰荷。板桥人影散，新月在凉波。
晨起入破山寺
作者：杨圻
朝代：清
体裁：古风

凌晨出北郭，随山行百曲。杂花被清雨，泱漭漫溪谷。旭日上寺门，花气涨野屋。幽鸟十百千，嘤嘤在木末。飞鸣掷高翠，上下乱深绿。苔露湿芒履，岚气润衣服。佛殿僧上香，馀烟散松竹。羡彼山中人，永言悦心目。题诗继常建，千秋想芳躅。
晨起池上
作者：杨圻
朝代：清
体裁：五言绝句

水木天欲明，云房浅深处。童子过溪来，衣上荷花雨。
智慧海佛香阁在排云殿后中峰之巅云廊阁道钩连数百间盘折千级直上翠微余病未能登陟狄姬与儿辈欲穷其胜鼓勇争先巡廊而上仰视人影如蚁冉冉渐入高寒松篁离合转瞬不复能睹余坐殿前玉阶屏息守之云海沉沉水流花静岩岫杳冥悄无声籁良久始闻笑语声自空翠中盘旋而下余久坐亦就诗二律矣·其二
作者：杨圻
朝代：清
体裁：五言律诗

连峰春晼晚，寂寂锁楼台。幽殿鸟相逐，翠微人下来。绮窗从壑起，书幌面泉开。玉佩花冠地，悠悠瑶水哀。
暑日即事·其一
作者：杨圻
朝代：清
体裁：五言律诗

棐几鸣蝉落，高斋秋色新。残荷相向夕，疏雨更无人。静里心何在，闲时我始真。渊明能独乐，诗酒亦终身。
暑日即事·其三
作者：杨圻
朝代：清
体裁：五言律诗

水木自明瑟，溪山人读书。绿阴清雨后，画寝上灯初。荷气野风合，蝉声新月疏。何如晏元献，宴饮未曾虚。
暑日即事·其二
作者：杨圻
朝代：清
体裁：五言律诗

坦腹绿阴密，吾心殊快哉。山云浮绣户，水月溢金杯。客散芰荷净，梦凉风雨来。侍儿帘捲处，灯影上疏槐。
暑日泛湖
作者：杨圻
朝代：清
体裁：七言绝句

城中无地避三伏，我逐野风湖上来。吹到波心还有路，水天深处白莲开。
暗香
作者：杨圻
朝代：清
体裁：词

十年风雪。叹镜中换了，朱颜消息。事事休提，约略当时旧春色。带醉扶人归去，閒庭院、深深灯黑。正雨打、满地梨花，云吐一阶月。分别。怨深绝。算万里关山，閒梦飞越。瘴江寂寂。南海明珠寄休说。飞燕来时去候，又却似、萧郎踪迹。还怕是、烟浪里，春船催发。
暗香
作者：杨圻
朝代：清
体裁：词

水声呜咽。荡乱红流去，冷清清绝。年少何郎，数载扬州冻诗骨。前度扁舟都在，看风底、酒壶犹热。林尽处、半亩雷塘，魂断故宫阙。今夕。是何夕。料昭陵一例，幽枝花发。鸡台春色。梦里相逢共亡国。惟有孤城残雪，暗了也、空江残月。满径里、开落尽，何人收拾。
暗香疏影·史阁部墓在扬州梅花岭下，残腊初春，老梅百株，红白相间开拆，香雪成海，清绝愁绝，不能遽去，甲辰春游赋此
作者：杨圻
朝代：清
体裁：词

斜阳淡绝。照寒梅开到，墓门深没。冷影横苔，老干年年自花发。几点谯楼画角，怨一夜、空枝吹彻。剩满径、片片幽香，飞上杜鹃血。寂寞鼎湖春去，乱山野水里、葬诗无骨。何处伤心，暗了黄昏，直是五更风雪。江头魂返关山黑，不见也、故宫残月。抱孤城、流水无言，还解替人呜咽。
暮春别园林
作者：杨圻
朝代：清
体裁：五言律诗

东风樯燕语，催我别青林。日出烟花暖，江流井邑深。几人添白发，八极共春阴。早悟穷通理，无遮去住心。
暮春将军为陈诒仲同年毅置酒舟中日暮泛舟岳阳江上即席赋赠二首·其一
作者：杨圻
朝代：清
体裁：五言律诗

休矣平生事，重逢各断肠。烟尘昏北极，风日暖清湘。春色太明丽，客心殊怨伤。悽凉天宝恨，洗眼看沧桑。
暮春将军为陈诒仲同年毅置酒舟中日暮泛舟岳阳江上即席赋赠二首·其二
作者：杨圻
朝代：清
体裁：五言律诗

百尺元龙气，相逢此赋才。烟花白日暖，江海远春来。宇宙何多难，英雄有大哀。东风吹酒浪，且泼洞庭杯。
暮春酒楼怀南溟
作者：杨圻
朝代：清
体裁：五言律诗

春江风水暖，佳日意多违。绝域花争发，家山鸟乱飞。兵间幽事少，天下旧交稀。白眼青天里，扁舟甘息机。
暮雪客至共泛江口
作者：杨圻
朝代：清
体裁：五言律诗

楼上江湖白，开门雪满关。呼儿携酒具，邀客入林间。把火春潮里，登舟夜看山。何当剡溪去，乘兴不须还。
暮雪渡江
作者：杨圻
朝代：清
体裁：五言律诗

金山烟浪里，载酒鹢舟回。急雪风中乱，清歌水上来。何如临野岸，一为访寒梅。独饮宁非乐，江流洗玉杯。
曝背
作者：杨圻
朝代：清
体裁：五言律诗

一桁斜阳里，秋阳胜艳阳。心因对山静，眼为看泉凉。世事古今类，雄愁宇宙量。未须擒冒顿，先欲揕中行。
更漏子
作者：杨圻
朝代：清
体裁：词

漏无声，人初定。月里杨花无影。风欲起，掌灯归。彩云深院飞。西楼下。春寒夜。碧玉参差吹罢。银烛照，捲帘时。一栏红雪堆。
更漏子·晓雨
作者：杨圻
朝代：清
体裁：词

露零星，香断续。惆怅河阳金谷。春又去，近归期。问花花不知。小阁畔。花雨乱。湿遍晓阴池馆。窗暗暗，鸟声声。落红春恨平。
更漏子·晓雨
作者：杨圻
朝代：清

露零星，香断续，惆怅河阳金谷。春又去，近归期，问花花不知。小阁畔，花雨乱，湿遍晓阴池馆。窗暗暗，乌声声，落红春恨平。
更生吟·其一
作者：杨圻
朝代：清
体裁：七言绝句

初疑换骨脱尘胎，螳臂挡车无妄灾。今日譬如昨日死，青蝇再见仲翔来。
更生吟·其二
作者：杨圻
朝代：清
体裁：七言绝句

及今未见洗兵马，虽老宁甘亲瘴边。不是泰山何可死，鸿毛轻重计多年。
月下泛舟孤山行宫
作者：杨圻
朝代：清
体裁：五言律诗

云木夜明瑟，秋光画不成。故宫在烟水，舟子话升平。灯火湖中出，笙歌月下清。山寒波更寂，想像欲无情。
月中过采石·其一
作者：杨圻
朝代：清
体裁：七言绝句

斗柄横江秋露微，山明乌鹊向西飞。渔翁夜起歌相答，太白祠前月满矶。
月中过采石·其二
作者：杨圻
朝代：清
体裁：七言绝句

江心灯火小山楼，一代风情万古留。未必清才输将相，诗人俎豆共千秋。
月夜发徐州
作者：杨圻
朝代：清
体裁：七言绝句

关山风冷骕骦裘，西望中原万古愁。夜半兵来人语起，满车明月过徐州。
月夜见桃花思家
作者：杨圻
朝代：清
体裁：古风

结念故园里，春光满小池。风溪收桨后，雨屋点灯时。既雨月犹出，幽幽桃李枝。年年三月半，此夜最相思。
月夜过小姑山·其一
作者：杨圻
朝代：清
体裁：七言绝句

玉垒萧萧云木荒，小姑山下水如霜。天青石出鱼龙静，江面山楼秋夜长。
月夜过小姑山·其三
作者：杨圻
朝代：清
体裁：七言绝句

汉家杨仆事堪嗟，尚有渔翁阅岁华。话到楚人好身手，江风吹语入芦花。
月夜过小姑山·其二
作者：杨圻
朝代：清
体裁：七言绝句

绝壁凌霄一叶舟，荒祠寂寞对寒流。楼船横海今何在，月晓风清芦荻秋。
月色奇胜乘舟泛尚湖
作者：杨圻
朝代：清
体裁：五言绝句

清秋山水夕，兴发命轻舟。閒杀好风月，时无王子猷。
有清浙人徐霞客邀游遍天下相传三上昆崙撰游记若干卷行世称奇男子焉我亡妻霞客与之同姓氏李君嘉有得一朱文牙章文曰霞客色泽莹润刀法精绝以夫人故谓物应归余慨以见赠有诗记事余断其为霞客故物无疑惜我妻之不得见也草两绝简谢·其二
作者：杨圻
朝代：清
体裁：七言绝句

红泥小印为谁摹，林下清欢事久无。长忆读书红紫里，墨床翡翠笔珊瑚。
望匡庐残雪
作者：杨圻
朝代：清
体裁：五言绝句

积雪云重重，匡庐千万峰。暮来生彩翠，寒照苍山松。
望月怀江南
作者：杨圻
朝代：清
体裁：五言律诗

秋山风月白，独坐夜如年。绝域来相照，幽人不肯眠。诗成沧海上，心折画楼前。对影闻吹笛，清光万里船。
望白鹭洲
作者：杨圻
朝代：清
体裁：七言律诗

城郭清秋红叶催，古台佳节共衔杯。江涵一雁风烟净，日落千帆橘柚来。九日閒情惟我盛，十年笑口为花开。僧楼钟磬寒晖里，不及营门鼓角哀。
望雪感怀呈李啸溪
作者：杨圻
朝代：清

玉垒东趋入汉关，黄河西绕太行还。何年王气销冰雪，一代词臣有马班。豹尾春寒收铁岭，虎贲夜火猎阴山。中原旧事谁相问，河上仙翁寂寞閒。潼关四扇雪中开，曾见咸阳万骑回。塞雁已随春色断，乱山疑自大荒来。西京倚马悲词客，北地驱兵忆将才。寒夜宫嫔烧甲煎，御炉馀暖旧香灰。闲共寒僧上寺楼，雪山兵马话神州。八方聚哭千钱米，百战新封万户侯。海内几人成大业，中原无事好清游。眼前莫笑诗翁老，点点青山共白头。城外千家瓦万椽，城中立马看山川。杜陵妻子愁何在，武帝旌旗不计年。寂寂人烟江欲晚，茫茫世事雪连天。侧身北望无终极，一片寒光战垒边。
望雪感怀呈李啸溪·其一
作者：杨圻
朝代：清
体裁：七言律诗

玉垒东趋入汉关，黄河西绕太行还。何年王气销冰雪，一代词臣有马班。豹尾春寒收铁岭，虎贲夜火猎阴山。中原旧事谁相问，河上仙翁寂寞閒。
望雪感怀呈李啸溪·其三
作者：杨圻
朝代：清
体裁：七言律诗

閒共寒僧上寺楼，雪山兵马话神州。八方聚哭千钱米，百战新封万户侯。海内几人成大业，中原无事好清游。眼前莫笑诗翁老，点点青山共白头。
望雪感怀呈李啸溪·其三
作者：杨圻
朝代：清

闲共寒僧上寺楼，雪山兵马话神州。八方聚哭千钱米，百战新封万户侯。海内几人成大业，中原无事好清游。眼前莫笑诗翁老，点点青山共白头。
望雪感怀呈李啸溪·其二
作者：杨圻
朝代：清
体裁：七言律诗

潼关四扇雪中开，曾见咸阳万骑回。塞雁已随春色断，乱山疑自大荒来。西京倚马悲词客，北地驱兵忆将才。寒夜宫嫔烧甲煎，御炉馀暖旧香灰。
望雪感怀呈李啸溪·其四
作者：杨圻
朝代：清
体裁：七言律诗

城外千家瓦万椽，城中立马看山川。杜陵妻子愁何在，武帝旌旗不计年。寂寂人烟江欲晚，茫茫世事雪连天。侧身北望无终极，一片寒光战垒边。
朝霁早起看海棠
作者：杨圻
朝代：清
体裁：五言律诗

睡醒花亦笑，纱窗晓日红。曲房通小院，夜雨杂东风。鸟斗争枝坠，蜂吟抱日烘。玉人都不管，酣卧绣衾中。
杂感·其一
作者：杨圻
朝代：清
体裁：七言绝句

千门露宿月中看，满眼哀鸿行路难。今夕苍生衣被恨，夜吟先觉海山寒。
杂感·其一
作者：杨圻
朝代：清
体裁：七言绝句

长沙山色接荆州，青雀黄龙控上游。闲杀清湘好风月，天寒酒热岳阳楼。
杂感·其三
作者：杨圻
朝代：清
体裁：七言绝句

天寒高会项王台，曾见将军小猎回。日落黄河三万骑，一时把火雪中来。
杂感·其二
作者：杨圻
朝代：清
体裁：七言绝句

六合烽烟寇退迟，每逢佳节卜归期。明年早晚收京阙，不荐樱桃折桂枝。
杂感·其二
作者：杨圻
朝代：清
体裁：七言绝句

千岩万壑尽攀登，形势由来问老僧。巴蜀雪消春水绿，明朝诗思在江陵。
杂感·其四
作者：杨圻
朝代：清
体裁：七言绝句

清湘月黑雁飞孤，鹅鹳军来共一呼。楼下春潮楼上火，舟师夺得洞庭湖。
杂诗四首
作者：杨圻
朝代：清

玉臂横陈午睡狂，龙须簟滑梦清凉。外边进扇无人觉，水馆熏风初昼长。刺桐花底酒如渑，酒数家家力不胜。醉倒玉人推不醒，醒来公子已调冰。扫开红雪试罗裳，缭绊声中露气凉。风里一肩花片落，不须丝绣胜熏香。冰肌无汗白罗裳，分得华清豆蔻汤。月浸鲛绡见深坐，替他身上一清凉。
杂诗四首·其一
作者：杨圻
朝代：清

玉臂横陈午睡狂，龙须簟滑梦清凉。外边进扇无人觉，水馆熏风初昼长。
杂诗四首·其一
作者：杨圻
朝代：清
体裁：七言绝句

玉臂横陈午睡狂，龙须簟滑梦清凉。外边进扇无人觉，水馆薰风初昼长。
杂诗四首·其三
作者：杨圻
朝代：清
体裁：七言绝句

扫开红雪试罗裳，縩綷声中露气凉。风里一肩花片落，不须丝绣胜薰香。
杂诗四首·其三
作者：杨圻
朝代：清

扫开红雪试罗裳，缭绊声中露气凉。风里一肩花片落，不须丝绣胜熏香。
杂诗四首·其二
作者：杨圻
朝代：清
体裁：七言绝句

刺桐花底酒如渑，酒数家家力不胜。醉倒玉人推不醒，醒来公子已调冰。
杂诗四首·其四
作者：杨圻
朝代：清
体裁：七言绝句

冰肌无汗白罗裳，分得华清豆蔻汤。月浸鲛绡见深坐，替他身上一清凉。
李秋君女士善画山水有时名来书乞诗·其一
作者：杨圻
朝代：清
体裁：七言绝句

琉璃砚匣伴云鬟，丘壑罗胸粉黛閒。携得水云双袖满，浙东江海浙西山。
李秋君女士善画山水有时名来书乞诗·其三
作者：杨圻
朝代：清
体裁：七言绝句

似闻纸贵动名流，书画船来且卧游。嗟我独留东海上，为君高咏向沧洲。
李秋君女士善画山水有时名来书乞诗·其二
作者：杨圻
朝代：清
体裁：七言绝句

越中山水秀天下，千里云烟尺幅传。若问师人师造化，舟山诸岛在楼前。
杜工部祠堂和玉虬·其一
作者：杨圻
朝代：清
体裁：七言律诗

栋宇萧閒壮蜀中，山川文藻此孤忠。百花潭色云霞气，五月江光荷芰风。以我清游逢绝胜，如公身世未途穷。千年伏腊哀词客，此日亭池记醉翁。
杜工部祠堂和玉虬·其二
作者：杨圻
朝代：清
体裁：七言律诗

至今日日泛群鸥，工部祠堂我欲愁。心恋至尊吟杜宇，名高揖客冠诸侯。三朝戎马诗篇在，八口琴樽草阁幽。一自流连□胜迹，□令花竹亦千秋。
杨云史挽宋哲元联
作者：杨圻
朝代：清
体裁：联

能用人不能杀人，公之遗憾；一家哭易一路哭，民岂忘心。
杨柳枝曲·其一
作者：杨圻
朝代：清
体裁：七言绝句

千里成阴接暮云，关山竹里那堪闻。含情披拂似相识，何可天涯无此君。
杨柳枝曲·其七
作者：杨圻
朝代：清
体裁：七言绝句

张公去后不胜愁，绕树攀枝怨不休。长笛一声江岸绿，何人不忆武昌楼。
杨柳枝曲·其三
作者：杨圻
朝代：清
体裁：七言绝句

折柳攀条满水滨，年年送客过天津。今年过客无人送，都作销魂万里人。
杨柳枝曲·其九
作者：杨圻
朝代：清
体裁：七言绝句

数行寒绿替人愁，烽火连江动地秋。此际销魂最高处，长沙城郭岳州楼。
杨柳枝曲·其二
作者：杨圻
朝代：清
体裁：七言绝句

龙池台殿拂星河，一碧无情怨奈何。斜月西流水清浅，芙蓉小苑起夷歌。
杨柳枝曲·其五
作者：杨圻
朝代：清
体裁：七言绝句

东风吹雨出西城，湖上黄鹂啼数声。半世离乡无惜别，今年泪眼湿清明。
杨柳枝曲·其八
作者：杨圻
朝代：清
体裁：七言绝句

永丰宅里春何在，元亮门前秋已深。犹念醉归寒食路，两行灯树石花林。
杨柳枝曲·其六
作者：杨圻
朝代：清
体裁：七言绝句

千门立马看烽烟，摇落台城马不前。读罢兰成枯树赋，六朝人物古今怜。
杨柳枝曲·其十
作者：杨圻
朝代：清
体裁：七言绝句

断无消息寄征衣，只道征人不肯归。人易封侯春易老，去时插柳已成围。
杨柳枝曲·其十一
作者：杨圻
朝代：清
体裁：七言绝句

燕云十六闭离宫，五柞长杨落照中。见说春旗誇羽猎，赋才无奈老杨雄。
杨柳枝曲·其十三
作者：杨圻
朝代：清
体裁：七言绝句

水满春江絮满汀，流莺舞燕短长亭。此君到处东风便，踏遍天涯总是青。
杨柳枝曲·其十二
作者：杨圻
朝代：清
体裁：七言绝句

树犹如此绿成阴，惜别风情老更深。今我来时逢雨雪，柔条也有岁寒心。
杨柳枝曲·其四
作者：杨圻
朝代：清
体裁：七言绝句

吴宫寥落雨和烟，万缕千条似去年。楼上几丝看不得，夕阳犹挂旧山川。
松下房栊后轩暮雪
作者：杨圻
朝代：清
体裁：五言律诗

酒暖霰初密，开门失翠微。独来溪水上，但见雪花飞。小院生镫火，幽人著布衣。江乡能独乐，与物早忘机。
松岩看雨晚归山舍
作者：杨圻
朝代：清
体裁：五言律诗

雨止泉更急，纱窗岩气疏。主人进鸡黍，为我摘春蔬。涧响意逾寂，云深诗欲虚。山花燃暮色，清润足林闾。
枫木坞
作者：杨圻
朝代：清
体裁：五言绝句

碧草复红树，中藏三两家。仙源花不见，流出满溪花。
枫陵渡
作者：杨圻
朝代：清
体裁：五言律诗

刁斗枫陵渡，黄河雨雪中。军声波亦静，夜气岳增雄。此是兴亡事，休分尔我功。□□□□□，□□□□□。
枯树吟
作者：杨圻
朝代：清
体裁：古风

大木生穷谷，斧斤未一至。萌芽经千岁，十围岂容易。一朝变枯木，阳和亦秋思。永辞风雨吟，不假枝叶媚。众中见标格，骨立托天地。日月哀古心，霜雪得馀气。世人怜婆娑，良工识大器。虽谢岩阿姿，既遂栋梁志。用之可百年，谁谓无生意。庙堂天下材，贞干宁久弃。
柏林怨
作者：杨圻
朝代：清

一夜吹笳秋色高，柏林城里肃弓刀。宫嫔早识君王意，二十年前绣战袍。十万长平动地哀，闺中齐上望夫台。茶花不解封侯怨，犹傍春庭对月开。英雄事业一沾巾，闲向湖山拂战尘。八月家山丹桂发，故宫秋月更无人。
柏林怨·其一
作者：杨圻
朝代：清
体裁：七言绝句

一夜吹笳秋色高，柏林城里肃弓刀。宫嫔早识君王意，二十年前绣战袍。
柏林怨·其三
作者：杨圻
朝代：清
体裁：七言绝句

英雄事业一沾巾，閒向湖山拂战尘。八月家山丹桂发，故宫秋月更无人。
柏林怨·其三
作者：杨圻
朝代：清

英雄事业一沾巾，闲向湖山拂战尘。八月家山丹桂发，故宫秋月更无人。
柏林怨·其二
作者：杨圻
朝代：清
体裁：七言绝句

十万长平动地哀，闺中齐上望夫台。茶花不解封侯怨，犹傍春庭对月开。
柔佛国苏丹宫谒其王
作者：杨圻
朝代：清
体裁：五言律诗

水草南风暖，珠崖万里春。江容含雨露，山气识金银。欲问高皇帝，长依汉使臣。赵佗墓在否，前席一伤神。
柔佛岛楼早起望海山
作者：杨圻
朝代：清

春探箕子国，花暖越王宫。井邑江流外，旌旗旭日中。何人成大业，后事费英雄。一意苍茫里，川原不可穷。
柔佛岛楼早起望海山
作者：杨圻
朝代：清
体裁：五言律诗

春深箕子国，花暖越王宫。井邑江流外，旌旗旭日中。何人成大业，后事费英雄。一意苍茫里，川原不可穷。
柬叶焕彬长沙·其一
作者：杨圻
朝代：清
体裁：五言律诗

云梦生春草，中原去独迟。弹冠无旧识，倾盖有新知。大老九州少，高文百世师。青天明月夜，江海忆君时。
柬叶焕彬长沙·其二
作者：杨圻
朝代：清
体裁：五言律诗

未见思君子，潇湘万里春。却因慕风节，重复忆君亲。天下几名士，吾宗多直臣。原知同气类，交道已通神。
柬左子兴观察星洲时乞假回苏
作者：杨圻
朝代：清

晞发沧洲万里游，天南一息两经秋。山间卷幔花为壁，海上开樽月满楼。肯为疗贫疏骨肉，狂教多病惜风流。百蛮春色浓如酒，应忆中原一客愁。
柬左子兴观察星洲时乞假回苏
作者：杨圻
朝代：清
体裁：七言律诗

晞发沧洲万里游，天南一息两经秋。山间捲幔花为壁，海上开樽月满楼。肯为疗贫疏骨肉，狂教多病惜风流。百蛮春色浓如酒，应忆中原一客愁。
柬陈逊南星洲兼题其止园诗集·其三
作者：杨圻
朝代：清
体裁：七言绝句

戎马生涯我鬓丝，嘉东风物少年时。南州父老如相问，三十年来几局棋。
柬陈逊南星洲兼题其止园诗集·其二
作者：杨圻
朝代：清
体裁：七言绝句

蕉风椰雨忆星洲，裘马清狂话昔游。省识当年游钓处，元龙百尺海山楼。
柬陈逊南星洲兼题其止园诗集·其五
作者：杨圻
朝代：清
体裁：七言绝句

深山我亦种桑田，树木今看掷杖仙。便欲南图卷云水，海天深处觅成连。
柬陈逊南星洲兼题其止园诗集·其四
作者：杨圻
朝代：清
体裁：七言绝句

锦心夙具雕龙誉，高义争传指囷风。省识平原好风度，买丝绣罢更纱笼。
柳梢青·乞巧后三日渡江入吴
作者：杨圻
朝代：清
体裁：词

扁舟淮甸。季鹰身世，几多閒散。提起相思，白萍红蓼，和秋零乱。夕阳尽处孤帆远。客里销魂谁见。数点青山，一江秋水，两行新雁。
栖贤寺
作者：杨圻
朝代：清
体裁：五言律诗

不识栖贤地，金轮第一峰。孤村残雪夜，幽寺乱山钟。寻到泉源处，水流云万重。我身宜此境，静对几株松。
栖贤寺早起看山欲游金井以细雨道滑不果
作者：杨圻
朝代：清
体裁：五言律诗

一宿北峰里，鸣泉静更闻。晓来行涧谷，松露坠纷纭。四顾皆平地，满身生紫云。何当筑诗窟，麋鹿共为群。
桂殿秋·春昼
作者：杨圻
朝代：清
体裁：词

春昼静，困无聊。鞓红雨暖日轮高。轻抬皓腕撩云鬓，微润朱唇就玉箫。
桂殿秋·春昼
作者：杨圻
朝代：清

春昼静，困无聊，鞓红雨暖日轮高。轻抬皓腕撩云鬓，微润朱唇就玉箫。
梁素文携所藏戊戌政变王照参劾张荫桓原摺属题此物原存德宗枕箧中近年流散以重金得之·其一
作者：杨圻
朝代：清
体裁：七言绝句

鼎湖龙静水生愁，谤箧犹看白简留。八月十三今日事，凄凉二十九番秋。
梁素文携所藏戊戌政变王照参劾张荫桓原摺属题此物原存德宗枕箧中近年流散以重金得之·其二
作者：杨圻
朝代：清
体裁：七言绝句

懋勤殿辟党成碑，元祐君臣事可思。欲问是非犹未定，铜仙堕泪已多时。
梅花绝句·其一
作者：杨圻
朝代：清
体裁：七言绝句

喜见梅花篱落生，水云来去月清清。江南酒暖横长笛，一坐无言出塞声。
梅花绝句·其三
作者：杨圻
朝代：清
体裁：七言绝句

寂寂寒溪云水涯，将军岸帻共浮家。此花堪折吾须折，不负诗人不负花。
梅花绝句·其二
作者：杨圻
朝代：清
体裁：七言绝句

雪堂红萼向人愁，赤壁江深雨雪流。天下悠悠兵马里，晚来煮酒上黄楼。
梅花绝句·其五
作者：杨圻
朝代：清
体裁：七言绝句

酒楼都傍青山下，篱落家家尽放梅。叹息江南烟水气，独钟酒保菜佣来。
梅花绝句·其六
作者：杨圻
朝代：清
体裁：七言绝句

清游每喜携红袖，却为寻诗山水边。脱却寻常脂粉气，纵无佳句也萧然。
梅花绝句·其四
作者：杨圻
朝代：清
体裁：七言绝句

熏笼火暖红楼夜，此际江南最有情。一客座中新入塞，新诗从此起边声。
梅花诗八首·其一
作者：杨圻
朝代：清
体裁：七言律诗

天下楼台不是家，托根修到在烟霞。水村山郭诗为品，月落参横梦未赊。随处神仙同供养，其人风格自清华。广平赋罢春如海，此是人天第一花。
梅花诗八首·其七
作者：杨圻
朝代：清
体裁：七言律诗

昔闻妙手说调羹，独叹骑驴太瘦生。剑外诗成空有约，陇头书到最关情。故园兵马江南赋，半壁山河画角声。却笑沂公非大受，状元宰相算功名。
梅花诗八首·其三
作者：杨圻
朝代：清
体裁：七言律诗

桃李从无一面缘，山中松竹若为怜。绮窗来日传佳句，翠佩相逢有水仙。别具幽姿异倾国，生来傲骨得先天。羊羔美酒千家夜，纸帐铜瓶一客眠。
梅花诗八首·其二
作者：杨圻
朝代：清
体裁：七言律诗

安排铁笛与清樽，画舸幽幽水上村。何逊归来原寂寞，寿阳睡去最温存。吟成总挟风霜气，画出还嫌笔墨痕。铁骨冰心俱耐冷，生成终是自天恩。
梅花诗八首·其五
作者：杨圻
朝代：清
体裁：七言律诗

嫁与林家林下姿，艳于浓笑瘦于诗。别来有恨埋香骨，仙处无双供折枝。除却绿华谁顾影，恰同红豆最相思。师雄睡去罗浮夕，云卧衣裳冷不知。
梅花诗八首·其六
作者：杨圻
朝代：清
体裁：七言律诗

暗香浮动衣冠冢，丞相祠堂万古哀。成败一身原大数，担当今日便奇才。新亭几辈停樽酒，故国何人拜墓梅。为吊忠魂问云水，乱流蓑笠过江来。
梅花诗八首·其四
作者：杨圻
朝代：清
体裁：七言律诗

洛阳西北上阳宫，玉树彫残绝代空。桂叶何心描黛绿，珍珠无泪溅花红。灯前雨雪开天事，马上勋名郭李功。一例江妃千载恨，渔阳鼙鼓月明中。
梦中诗
作者：杨圻
朝代：清
体裁：七言绝句

太白楼中明月光，山头横笛江苍苍。夜深归去三千里，两袖天风过岳阳。
梦江·南金陵·其一
作者：杨圻
朝代：清
体裁：词

僧楼外，寂寂水天閒。樵子也知亡国恨，夕阳犹上雨花台。含泪看江山。
梦江·南金陵·其二
作者：杨圻
朝代：清
体裁：词

三更后，觱篥起连营。玉露横江人不见，青山几处打刀声。秋月满空城。
楚江晓雨
作者：杨圻
朝代：清
体裁：五言绝句

楚江烟雨晓，千里一帆直。细雨入天门，山青江鸟白。
楼上
作者：杨圻
朝代：清
体裁：五言绝句

山月破秋雨，来照半楼子。楼上捲帘人，残柳疏桐里。
楼外楼
作者：杨圻
朝代：清
体裁：七言绝句

栖霞岭色点征衣，楼上风灯照酒旂。波冷山寒不归去，金樽酒热鲤鱼肥。
榆关纪痛诗·其一
作者：杨圻
朝代：清
体裁：五言律诗

六合军需动，安危仗令公。长驱二十万，鼓角下辽东。不以兵车力，何由衽席功。执鞭吾所愿，长揖事英雄。
榆关纪痛诗·其七
作者：杨圻
朝代：清
体裁：五言律诗

海角孤军寄，男儿涕泪中。天乎非战罪，行矣岂途穷。患难威逾重，艰危气更雄。国人皆欲杀，竖子败全功。
榆关纪痛诗·其三
作者：杨圻
朝代：清
体裁：五言律诗

吹角平原里，青天万马鸣。关山秋月白，刁斗满长城。岂不念妻子，其如轻死生。夕烽看未了，浩荡意难平。
榆关纪痛诗·其九
作者：杨圻
朝代：清
体裁：五言律诗

大难崇朝发，奇功一篑看。三军齐下泪，异族欲冲冠。忠信行无敌，春秋义不宽。枭雄羞与伍，竖子胆应寒。
榆关纪痛诗·其二
作者：杨圻
朝代：清
体裁：五言律诗

连营七百里，一夜下辽阳。鸿雁来明月，关山入大荒。用兵非得已，决策莫能当。指顾诸军合，辕门马万行。
榆关纪痛诗·其五
作者：杨圻
朝代：清
体裁：五言律诗

再见金牌恨，中原尽失声。前军当劲敌，大盗劫神京。举国今无主，何年见太平。班师万家哭，功败更成名。
榆关纪痛诗·其八
作者：杨圻
朝代：清
体裁：五言律诗

绕树飞三匝，崎岖江海连。家山天末路，风雪夜行船。部曲中原盛，声名绝域传。虎牢天下壮，笳鼓洛阳边。
榆关纪痛诗·其六
作者：杨圻
朝代：清
体裁：五言律诗

禅让轻天下，讴歌报德殊。不闻传舜禹，犹纪灭唐虞。盗玉书阳虎，诛心有董狐。编年断甲子，流恨满寰区。
榆关纪痛诗·其十
作者：杨圻
朝代：清
体裁：五言律诗

清刚岳忠武，继起世人惊。当代称师表，同舟忌盛名。一身忧国泪，万口辨奸声。大任先劳苦，天将降治平。
榆关纪痛诗·其四
作者：杨圻
朝代：清
体裁：五言律诗

兵车接昏晓，飞挽动幽州。一雁下秋塞，千人登戍楼。连樯天尽处，万幕月当头。风定旌旗肃，山寒水急流。
樵歌·其一
作者：杨圻
朝代：清
体裁：七言绝句

若大乾坤著我身，山中世上几千春。青天白石磨樵斧，满眼荆榛不见人。
樵歌·其七
作者：杨圻
朝代：清
体裁：七言绝句

水光云色暗重重，幕府山头动寺钟。雪压江村蒸饼店，天寒夜劈孝陵松。
樵歌·其三
作者：杨圻
朝代：清
体裁：七言绝句

邻家有个种田翁，昨夜催租尽室空。羡我一贫寒彻骨，夫妻偕老此山中。
樵歌·其九
作者：杨圻
朝代：清
体裁：七言绝句

不见人烟见暮潮，入城樵采出城挑。夕阳残雪人归后，破碎山河断板桥。
樵歌·其二
作者：杨圻
朝代：清
体裁：七言绝句

赤脚沽来酒一瓢，今宵醉饱再明朝。山妻洗米寒江上，自折松枝带雪烧。
樵歌·其五
作者：杨圻
朝代：清
体裁：七言绝句

路旁翁仲半倾欹，地下横陈知是谁。人说前朝皇帝墓，草中尚有禁樵碑。
樵歌·其八
作者：杨圻
朝代：清
体裁：七言绝句

舞榭歌台安在哉，棠梨今傍战场开。草根拾得金钗股，且向西村换酒来。
樵歌·其六
作者：杨圻
朝代：清
体裁：七言绝句

忽闻岩上唱迷津，日落肩头一担薪。莫再上山打柴去，相逢都是下山人。
樵歌·其十
作者：杨圻
朝代：清
体裁：七言绝句

大泽行吟苍莽思，二陵风雨独归迟。烂柯山上相逢处，看尽江山一局棋。
樵歌·其四
作者：杨圻
朝代：清
体裁：七言绝句

霜浓叶脱见疏林，早早关门早展衾。门外虎狼常出没，风生日落泰山阴。
檀青引
作者：杨圻
朝代：清
体裁：古风

江都三月看琼花，宝马香轮十万家。一代兴亡天宝曲，几分春色玉钩斜。玉钩斜畔春色去，满川烟草飞花絮。都是寻常百姓家，欲问迷楼谁知处。高台置酒雨溟溟，贺老弹词不忍听。二十五弦无限恨，白头犹见蒋檀青。雕栏风暖凝丝竹，筵上惊闻朝元曲。其时雨脚带春潮，江南江北千山绿。朱弦断续怨沧桑，望帝春心暗断肠。欲说先皇先坠泪，千言万语总心伤。坐客相看共呜咽，金徽弹罢愁难绝。同时伤春事不同，飘零身世何堪说。家在京师海岱门，少年往事不堪论。旗亭旧日多名士，北海当年侍至尊。太行北尽仙园起，灵台缥缈五云里。年年豹尾幸离宫，百官扈从六宫徙。万户千门鱼钥开，柳烟深浅见蓬莱。妆楼明镜云中落，别殿笙歌画里来。祖宗旰食勤朝政，百年文物乾坤定。万方钟鼓与民同，九重乐事怡天听。建康杀气下江东，百二关河战火红。猿鹤山中啼夜月，渔樵江上哭秋风。军书旁午入青锁，从此先皇近醇酒。花萼楼前春昼长，芙蓉帐里清宵久。三山清月照瑶台，夹道珠灯拥夜来。一曲吴歌调凤琯，后庭玉树报花开。临春结绮新承宠，玉骨轻盈珍珠重。避面宁教妒尹邢，当筵未许怜张孔。太液春寒召管弦，官家小宴杏花天。昭阳宫里春如海，五鼓初传燕子笺。鞓红照睡繁华重，绝代佳人花扶拥。南府新声妒野狐，升平独赐龟年俸。夜半青娥扫落花，深宫月色照羊车。庸知铜雀春深事，留与词人赋馆娃。当时海内勤王事，慨慷誓师有曾李。未见江头捷骑来，忽闻海畔夷歌起。避暑温泉夜气清，宫花露冷月华明。惊心一曲长生殿，直是渔阳鼙鼓声。延秋门外黄昏路，城阙生尘妃嫔去。穆王从此不重来，马上天颜频回顾。来朝胡骑绕宫墙，凝碧池头踞御床。昨夜采莲新制曲，月明多处舞衣凉。太白睒睒欃枪吐，云房水殿都凄楚。咸阳不见阿房宫，可怜一炬成焦土。和戎留守有贤王，八骏西行入大荒。金粟堆空啼杜宇，苍梧云冷泣英皇。居庸日落离宫暮，北望幽州空烟树。初闻哀诏在沙邱，已报新君归灵武。鼎湖龙静使人愁，福海悠悠春水流。山蝶乱飞芳树外，野莺啼满殿西头。梨园寂寞闭烟雨，百草千花愁无主。汉家仙掌下民间，秦宫宝镜知何处。玉泉山下少人行，琼岛春阴水木清。独有渔翁斜月里，隔墙吹笛到天明。繁华事散堪悲恸，玉辇清游忆陪从。明年重过德功坊，梨花落尽柳如梦。小臣掩面过宫门，犬马难忘故主恩。檀板红牙今落魄，寻常风月最销魂。十年血战动天地，金陵再见真王气。南部烟花北地人，天涯那免伤心泪。武帝旌旗满九州，湘淮诸将尽封侯。两宫日月扶双辇，万国车书拜五洲。独有开元伶人老，飘泊秦淮鬓霜早。夜梦帘间唱谢恩，玉阶叩首依宫草。糊口江淮四十年，清明寒食飞花天。春江酒店青山路，一曲霓裳卖一钱。君问飘零感君意，含情弹出宫中事。乱后相逢话太平，咸丰旧恨今犹记。怜尔依稀事两朝，千秋万岁恨迢迢。至今烟月千门锁，天上人间两寂寥。
檀青引附檀青传
作者：杨圻
朝代：清

江都三月看琼花，宝马香轮十万家。一代兴亡天宝曲，几分春色玉钩斜。玉钩斜畔春色去，满川烟草飞花絮。都是寻常百姓家，欲问迷楼谁知处。高台置酒雨溟溟，贺老弹词不忍听。二十五弦无限恨，白头犹见蒋檀青。雕栏风暖凝丝竹，筵上惊闻朝元曲。其时雨脚带春潮，江南江北千山绿。朱弦断续怨沧桑，望帝春心暗断肠。欲说先皇先坠泪，千言万语总心伤。坐客相看共呜咽，金徽弹罢愁难绝。同时伤春事不同，飘零身世何堪说。家在京师海岱门，少年往事不堪论。旗亭旧日多名士，北海当年侍至尊。太行北尽仙园起，灵台飘渺五云里。年年豹尾幸离宫，百官扈从六宫徙。万户千门鱼钥开，柳烟深浅见蓬莱。妆楼明镜云中落，别殿笙歌画里来。祖宗旰食勤朝政，百年文物乾坤定。万方钟鼓与民间，九重乐事怡天听。建康杀气下江东，百二关河战火红。猿鹤山中啼夜月，渔樵江上哭秋风。军书榜午入青琐，从此先皇近醇酒。花萼楼前春昼长，芙蓉殿里清宵久。三山清月照瑶台，夹道珠灯拥夜来。一曲吴歌调凤琯，后庭玉树极花开。临春结绮新承宠，玉骨轻盈珍珠重。避面宁教妒尹邢，当筵未许怜张孔。太液春寒召管弦，官家小宴杏花天。昭阳宫里春如海，五鼓初传燕子笺。鞓红照睡繁华重，绝代佳人花扶拥。南府新声妒野狐，升平独赐龟年俸。夜半青娥扫落花，深宫月色照羊车。庸知铜雀春深事，留与词人赋馆娃。当时海内勤王事，慷慨誓师有曾李。未见江头捷骑来，忽闻海畔夷歌起。避暑温泉夜气清，宫花露冷月华明。惊心一曲长生殿，直是渔阳鼙鼓声。延秋门外黄昏路，城阙生尘妃嫔去。穆王从此不重来，马上天颜频回顾。来朝胡骑绕宫墙，凝碧池头踞御床。昨夜采莲新制曲，月明多处舞衣凉。太白晱晱欃枪吐，云房水殿都悽楚。咸阳不见阿房宫，可怜一炬成焦土。和戎留守有贤王，八骏西行入大荒。金粟堆空啼杜宇，苍梧云冷泣英皇。居庸日落离宫暮，北望幽州空烟树。初闻哀诏在沙丘，已报新君归灵武。鼎湖龙静使人愁，福海悠悠春水流。山蝶乱飞芳树外，野莺啼满殿西头。梨园寂寞闭烟雨，百草千花愁无主。汉家仙掌下民间，秦宫宝镜知何处。玉泉山下少人行，琼岛春阴水木清。独有渔翁斜照里，隔墙吹笛到天明。繁华事散堪悲恸，玉辇清游忆陪从。明年重过功德坊，梨花落尽柳如梦。小臣掩面过宫门，犬马难忘故主恩。檀板红牙今落魄，寻常风月最销魂。十年血战动天地，金陵再见真王气。南部烟花北地人，天涯难免伤心泪。武帝旌旗满九州，湘淮诸将尽封侯。两宫日月扶双辇，万国车书拜五洲。独有开元伶人老，飘泊秦淮鬓霜早。夜梦帘间唱谢恩，玉阶叩首依宫草。糊口江淮四十年，清明寒食飞花天。春江酒店青山路，一曲霓裳卖一钱。君问飘零感君意，含情弹出宫中事。乱后相逢问太平，咸丰旧恨今犹记。怜尔依稀事两朝，千秋万岁恨迢迢。至今烟月千门锁，天上人间两寂寥。
次安庆寄内
作者：杨圻
朝代：清
体裁：五言律诗

远送了无益，宁辞万里行。为贫尤惜别，将老未休兵。风水夕俱永，江山秋欲明。相怜在身世，不独为离情。
次日大雪偕少白永宜再游孤山微霁摄照而返
作者：杨圻
朝代：清
体裁：五言律诗

雪落西湖路，风前一倚栏。雪深人不见，酒热梅花寒。归去断桥外，孤山回首看。幽情图画里，留取卧游欢。
次樊城遇雨不得上岸
作者：杨圻
朝代：清
体裁：五言律诗

夕凉樊口渡，独客兴偏豪。水岸更筹急，江楼人语高。把杯听夜雨，烧烛看秋涛。明日襄阳去，停船买浊醪。
次溪弟留心掌故之学于燕京旧闻搜辑甚富近方有修燕京志之议亟为推举并赠以小诗
作者：杨圻
朝代：清
体裁：七言绝句

日下于今考旧闻，能从实地證纷纭。后生早有青蓝畏，奇字何须问子云。
次韵孙师郑见题诗稿二首·其一
作者：杨圻
朝代：清
体裁：七言律诗

频年布鼓不闻雷，岛也初逢韩愈来。乱后文章多变调，衰时风月付清才。偶然杯酒能千古，尚有歌场未劫灰。莫向风尘誇骏骨，天闲十万尽衔枚。
次韵孙师郑见题诗稿二首·其二
作者：杨圻
朝代：清
体裁：七言律诗

前身十世是男儿，肝胆苍凉隔世知。孤鹤飞来畴昔夜，百花开过少年时。为寻渔父逃秦姓，一吊田横读楚词。他日沧溟思旧侣，故山音问莫相遗。
正月丰祚贞祚两儿南归就学悲感
作者：杨圻
朝代：清
体裁：五言律诗

大江夜流急，风雪送归人。怜尔今无母，嗟余多病身。独留成久客，此去太伤神。况复干戈际，登楼见远春。
武昌黄绩宣参议别五载矣今忽来书存问时正武汉洪水简答
作者：杨圻
朝代：清
体裁：五言律诗

万里尚吴楚，三年讹死生。毁家因久客，多难独成名。江火随潮动，村舂隔雨清。思君在洪水，且莫问休兵。
残兵·其一
作者：杨圻
朝代：清
体裁：五言律诗

日落荥阳渡，山围广武城。八千从项羽，五百送田横。宿昔同甘苦，追随出死生。犹能轻性命，郑重在声名。
残兵·其二
作者：杨圻
朝代：清
体裁：五言律诗

戍鼓辽西断，天风折大旗。海寒天欲雪，军静夜闻棋。恩重于今久，时危忍独离。朅来无正义，舍此欲何之。
残暑园居即事
作者：杨圻
朝代：清
体裁：七言律诗

残暑园林敞风物，高窗棐几意幽閒。蝉声秋水宅边柳，人语夕阳楼外山。尽有田家饷鸡黍，断无新尹叩柴关。晚来疏雨两三点，吹入深荷乱竹间。
残雪
作者：杨圻
朝代：清
体裁：五言绝句

江上夕阳冷，孤城雪满山。晚来温杯酒，独酌看人间。
民国廿一年挽上海阵亡将士追悼会
作者：杨圻
朝代：清
体裁：联

频年师出无名，此真国殇，其死自关天下计；百姓一路皆哭，愿诸烈士，来生都作太平人。
水亭客至
作者：杨圻
朝代：清
体裁：七言绝句

客至山人午梦清，落红风里茗烟生。竹房花院参差晚，幽鸟仙棋三两声。
水调歌头·庚戌之春回国两月默察天下将有事乃于六月携图书载妻子再游南溟所居曰海山房栊
作者：杨圻
朝代：清

大好佳山水，天外有人间。惜哉如此烟景，都付与谁看。自古诗人未到，一任峰青江碧，寂寞几千年。搔首向天间，我亦是诗仙。载妻孥，携书剑，到南天。故宫何处，人道范蠡五湖船。欲向海天长啸，又恐鱼龙都起，呼月出秋天。碧海凉风至，我醉欲清眠。
水调歌头·庚戌之春，回国两月，默察天下将有事，乃于六月携图书载妻子再游南溟，所居曰海山房栊
作者：杨圻
朝代：清
体裁：词

大好佳山水，天外有人间。惜哉如此烟景，都付与谁看。自古诗人未到，一任峰青江碧，寂寞几千年。搔首向天问，我亦是诗仙。载妻孥，携书剑，到南天。故宫何处，人道范蠡五湖船。欲向海天长啸，又恐鱼龙都起，呼月出秋天。碧海凉风至，我醉欲清眠。
水调歌头·辛亥中秋夕，游海上望月，他岛山楼有吹笛者，清光满秋，哀音动空际，愀然生故国之思。后十日，束装归国
作者：杨圻
朝代：清
体裁：词

明月飞天水，苍莽海云间。长风吹送秋思，绝域夜如年。一片山河旧影，清簟疏帘深照，病骨觉新寒。故国七千里，肠断画楼前。叹清狂，吹玉笛，总堪怜。海天深处，今夕何夕念家山。旧日清光犹在，多少云房水殿，惊起不成眠。一夜人随月，扶梦上长安。
水阁小雨
作者：杨圻
朝代：清
体裁：七言绝句

水阁春天似画船，雨丝风片捲茶烟。门前种竹半生笋，新绿成阴人昼眠。
永安宫
作者：杨圻
朝代：清
体裁：七言绝句

虚无玉殿永安宫，手指西川夕照红。鱼水君臣虽几日，可怜章武二年中。
永遇乐
作者：杨圻
朝代：清
体裁：词

一发中原，寒云万叠，夕阳万片。石壁翻江，黄昏近也，清冷无人见。神山何处，楼观沧海，暗了青峰数点。最销魂，故国故宫，閒煞斜晖遍。金轮红涌，扶桑先曙，犹记朝阳光现。敲碎玻璃，歌残黄竹，归路蓬莱远。墙东旧恨，胭脂零乱，不似惊鸿初面。祇相逢，西流弱水，无情清浅。
汉上闻和议成寇退
作者：杨圻
朝代：清
体裁：五言律诗

草木入秦岭，风云出武关。乾坤百战定，江汉一身閒。报国谁焚砚，倾家欲买山。即今萧瑟意，相对强欢颜。
汉口
作者：杨圻
朝代：清
体裁：七言律诗

百货云屯见鄂州，帆樯如栉蔽江流。天边斜雨挂烟树，江上夕阳明酒楼。如此山川移客枕，为寻形势踏渔舟。十年后事非今日，此地旌旗万古愁。
汉口忆旧游寄妇
作者：杨圻
朝代：清
体裁：七言绝句

少年乐事今回首，夏口山楼向晚开。君自梳妆我高咏，益州疏雨过江来。
汉口酒楼送友归维扬
作者：杨圻
朝代：清
体裁：五言律诗

牛渚逢袁尚，新丰识马周。英雄嗟落日，离乱怯深秋。峰外山愈叠，江中月逆流。犹能狂似昔，吹笛下扬州。
汉江
作者：杨圻
朝代：清
体裁：五言绝句

张琴风露落，秋气满林皋。野岸江流急，孤舟山月高。
汉阴厅山中客舍雨宿
作者：杨圻
朝代：清
体裁：五言律诗

行色翠微晚，人家早闭门。千山连夜雨，万木一声猿。野水平趋径，低云乱入村。汉阴三十里，终日百泉喧。
汉阴古寺
作者：杨圻
朝代：清
体裁：五言律诗

莽莽汉阴寺，荒哉神禹功。江如深巷细，峡似洞门空。虎迹春山里，莺声夜月中。欲从寻古碣，信宿太匆匆。
汉阴秋望
作者：杨圻
朝代：清
体裁：古风

孤江划万山，一发悬太空。牵马扪碧落，四顾开心胸。高鸟沈下界，绝顶失诸峰。落日坠地上，丹黄千万重。秋色随雁来，浩荡自关中。树杪窥长安，目力千里穷。莽莽云霞间，汉唐多离宫。材官塞泾渭，忆昔回六龙。旌旗出烟谷，跸路缘青松。悠悠古人事，当时皆英雄。寒芜不可极，西望伤幽衷。逆知千载下，惊心与我同。
汉阴秋望辛丑七月入汉中过此时两宫在长安
作者：杨圻
朝代：清

孤江剖万山，一发悬太空。牵马扪碧落，四顾开心胸。高乌沈下界，绝顶失诸峰。落日坠地上，丹黄千万重。秋色随雁来，浩荡自关中。树杪窥长安，目力千里穷。莽莽云霞间，汉唐多离宫。材官塞泾渭，忆昔迥六龙。旌旗出烟谷，跸路缘青松。悠悠古人事，当时皆英雄。寒芜不可极，西望伤幽衷。逆知千载下，惊心与我同。
汉阴道上思亲南郑
作者：杨圻
朝代：清
体裁：五言绝句

百里崎岖路，回头云树间。夕阳红尽处，万点汉中山。
江上
作者：杨圻
朝代：清
体裁：七言绝句

二十年来十度游，少年行乐爱扬州。杨圻将老狂犹昔，酒热江寒太白楼。
江上
作者：杨圻
朝代：清
体裁：古风

山郡商飙发，飘叶鸣寒莽。马当风月白，牛渚烟水广。舟客吹洞箫，呜咽寒潮上。众睡江既寂，独醒秋更响。清光满枕簟，及兹动孤赏。思古发幽情，异时一俯仰。
江上
作者：杨圻
朝代：清
体裁：古风

江上钓鱼翁，尽日醉不足。回头不见人，乱山相向绿。
江上
作者：杨圻
朝代：清
体裁：五言绝句

石乱无人境，梅开半水村。夜来江雪盛，处处不开门。
江上即景寄子才
作者：杨圻
朝代：清
体裁：五言律诗

戎马今犹盛，凄凄一宿留。孤舟残雪夜，明月大江流。潮打弹琴石，山围煮酒楼。功名关大计，让尔看吴钩。
江上怀亲
作者：杨圻
朝代：清
体裁：五言律诗

残月出已晓，扁舟涉大川。风波秋欲夕，江汉路如年。山鸟避关吏，林猿攻客船。思亲千万里，梦绕北堂前。
江上怀潘子
作者：杨圻
朝代：清
体裁：五言律诗

烟水柴桑晚，临歧倍惘然。乱山随客去，一雁在兵先。天下何多难，人中几少年。大江风月白，寂寞运租船。
江上晚眺
作者：杨圻
朝代：清
体裁：古风

秋江澹远流，晚霞散馀片。高鸟爱孤飞，直至不可见。
江上梦得末句即景成之
作者：杨圻
朝代：清
体裁：七言绝句

道士岩里夜诵经，岩下孤舟独客听。张琴采之向云水，一弹再鼓秋溟溟。
江上秋夕
作者：杨圻
朝代：清
体裁：五言律诗

八月江涛盛，秋高太白楼。悠然见舟楫，何处怨封侯。浩荡关山气，苍凉鼓笛秋。军中灯烛夕，不睡看牵牛。
江上简燕生
作者：杨圻
朝代：清
体裁：五言律诗

牛渚秋月白，苍然发古思。何人好风调，千载一同时。枫叶落如雨，扁舟自咏诗。临江怀公子，心急雁迟迟。
江上识陈伯严先生
作者：杨圻
朝代：清
体裁：七言绝句

元龙意气向谁论，江上楼船共一樽。酒欲醒时人不见，满天风雨入中原。
江上遇金子才
作者：杨圻
朝代：清
体裁：五言律诗

旗鼓东风里，江城万里春。烟花殊故郡，兵马喜归人。乱后今相见，闲居可爱身。故交半头白，快意忽沾巾。
江上重游金山·其一
作者：杨圻
朝代：清
体裁：五言律诗

夜过金山寺，江风折酒旗。梅花高卧处，大雪闭门时。形势僧能画，渔樵我自疑。未能知胜负，试为补残棋。
江上重游金山·其二
作者：杨圻
朝代：清
体裁：五言律诗

润州天下胜，煮酒莽苍间。暮鼓江生月，高窗雪满山。重来惟我健，百战独僧閒。欲语微尘众，孤情未肯还。
江中望采石矶
作者：杨圻
朝代：清
体裁：五言律诗

灯火江心寺，帆樯天际流。何人倚长笛，吹满东吴秋。弄月寒潮里，南登太白楼。旷然思万古，高咏却无愁。
江南好·青溪秋思
作者：杨圻
朝代：清
体裁：词

萧萧也，风起更潮生。独宿江城闻雁过，数星镫火暗金陵。秋笛雨中听。
江南好·青溪秋思
作者：杨圻
朝代：清

萧萧也，风起更潮生。独宿江城闻雁过，数星镫火暗金陵，秋笛雨中听。
江南寒甚红梅僵冻花犹如此玉骨可知余久不哭怀夫人寒夜营斋写此寄痛·其一
作者：杨圻
朝代：清
体裁：七言绝句

新人索笑旧人哭，红萼无情似昔时。此是帘开最明夜，当年敲雪上幽枝。
江南寒甚红梅僵冻花犹如此玉骨可知余久不哭怀夫人寒夜营斋写此寄痛·其三
作者：杨圻
朝代：清
体裁：七言绝句

惊看红萼发长叹，更为怜新忘旧艰。拚到五更同不睡，忍教玉骨独禁寒。
江南寒甚红梅僵冻花犹如此玉骨可知余久不哭怀夫人寒夜营斋写此寄痛·其二
作者：杨圻
朝代：清
体裁：七言绝句

愁对新花开故丛，花犹如此旧房栊。多情不独林逋婿，虔写楞伽有小红。
江南寒甚红梅僵冻花犹如此玉骨可知余久不哭怀夫人寒夜营斋写此寄痛·其五
作者：杨圻
朝代：清
体裁：七言绝句

为谢裴娘继蕙丛，欲营斋奠阮囊空。俸钱十万输元相，破碎山河涕泪中。
江南寒甚红梅僵冻花犹如此玉骨可知余久不哭怀夫人寒夜营斋写此寄痛·其四
作者：杨圻
朝代：清
体裁：七言绝句

替月而今有小星，三年供奉当仙灵。为君着意分辛苦，夜夜添香跪诵经。
江南春词·其一
作者：杨圻
朝代：清
体裁：七言绝句

尽日江风吹大堤，桃花杨柳两凄迷。桃花爱逐东流水，杨柳丝丝却向西。
江南春词·其三
作者：杨圻
朝代：清
体裁：七言绝句

一鹤飞飞丁令威，城郭犹是人民非。少年挟弹金丸急，不做仙人胡可归。
江南春词·其二
作者：杨圻
朝代：清
体裁：七言绝句

故宫烟草旧亭台，故国江山燕子哀。寒食清明都过了，柳昏花暝又归来。
江南春词·其四
作者：杨圻
朝代：清
体裁：七言绝句

三月三日烟雨凄，江南草长又莺啼。乱红暗逐桃花浪，流过金陵燕子矶。
江口酒楼题壁
作者：杨圻
朝代：清
体裁：五言律诗

野老非相识，殷勤邀酒炉。开楼形势出，闭目古今趋。家远山犹见，江空岸欲无。穷途英气在，所乐近屠沽。
江城子
作者：杨圻
朝代：清
体裁：词

玉箫声歇粉墙东。画堂空。小屏红。一天花絮、狼藉月明中。直是不来来又醉，黄昏后，起东风。
江头见雁见燕时武昌围城急将陷夏口隔江时望见之·其一
作者：杨圻
朝代：清
体裁：七言绝句

可怜汉口夕阳斜，燕子飞飞秋草花。莫向乌衣问王谢，寻常百姓已无家。
江头见雁见燕时武昌围城急将陷夏口隔江时望见之·其二
作者：杨圻
朝代：清
体裁：七言绝句

高台可望最伤情，兵气秋高摇落清。满眼风波翻落日，一行新雁过围城。
江娥舞
作者：杨圻
朝代：清

江娥夜妆裸胸骨，绿发流云颓红玉。棠梨月暖燃春空，美人下车我停骢。花气酒光交相醲，王孙夜醉巴黎宫。国色人皆怜，毡帐熏香明妃眠。汉家春不到，红粉出燕然。
江娥舞
作者：杨圻
朝代：清
体裁：古风

江娥夜妆裸胸骨，绿发流云颓红玉。棠梨月暖燃春空，美人下车我停骢。花气酒光交相醲，王孙夜醉巴黎宫。国色人皆怜，毡帐薰香明妃眠。汉家春不到，红粉出燕然。
江安粮道胡春木以长安宫词见寄奉答
作者：杨圻
朝代：清
体裁：五言律诗

涕泪趋行在，君恩纪一年。寄诗飞骑驿，转粟蔽江船。积雪迷秦栈，尖山见蜀天。神京重返跸，痛定更悽然。
江寺
作者：杨圻
朝代：清
体裁：五言律诗

古寺青山下，苍苍暮霭消。登楼吞落日，煮酒敌春潮。墨砚和冰洗，松枝带雪烧。白云满归路，无处问渔樵。
江岸望雪
作者：杨圻
朝代：清
体裁：五言律诗

逆旅黄昏里，何人识马周。水村寻酒店，雪夜出貂裘。灯火扬州路，江山太白楼。一杯轻万户，不以易诸侯。
江岸閒步游安国寺赠僧醉疯寺为唐时所建苏长公有安国寺寻春诗其东为韩魏公读书堂
作者：杨圻
朝代：清
体裁：五言律诗

古寺临閒岸，苏公昔赋诗。说山能入画，佞佛亦匡时。春水流花慢，东风送鸟迟。军中无野客，与尔补残棋。
江村
作者：杨圻
朝代：清
体裁：五言绝句

林表明江雪，桥边放野梅。溪山无限好，不见一人来。
江村夜宿巫来人屋舍
作者：杨圻
朝代：清
体裁：七言绝句

野老相逢醉不胜，入村买酒拨鱼罾。一壶倾尽各归去，山雨溪风吹店灯。
江楼夜饮即席赋
作者：杨圻
朝代：清
体裁：五言律诗

语罢渔樵去，江门掩绿萝。春深居水竹，日暮近鼋鼍。玄鬓情人易，青山故郡多。千秋身后事，一醉欲如何。
江楼约子才饮
作者：杨圻
朝代：清
体裁：五言律诗

天涯断消息，戍鼓出河东。春色烽烟里，江流雨雪中。故人诗鬓白，旅馆夜灯红。欲赋中兴事，荒哉郭李功。
江行夜过彭泽
作者：杨圻
朝代：清
体裁：五言律诗

日夕柴桑口，中流思渺然。渔歌千尺岸，水木五更蝉。清夜自风月，江城闻管弦。频年辞斗禄，未肯让前贤。
江行寄道援
作者：杨圻
朝代：清
体裁：五言律诗

击楫难为地，狂游事岂同。看山如旧识，得句似奇功。日出平原外，江流大雪中。梅花茅屋里，煮酒论英雄。
江行感怀
作者：杨圻
朝代：清
体裁：七言绝句

裘马清狂二十年，劫灰话罢意苍然。长江万里东归路，雪压高山月满船。
江行细雨
作者：杨圻
朝代：清
体裁：五言绝句

细雨江流绿，孤帆天际分。六朝诗画稿，化作满山云。
江路载骨东归哭怀夫人·其一
作者：杨圻
朝代：清
体裁：五言律诗

带甲满吴楚，从亡更悼亡。死前惟乱世，身后尚他乡。贫里经年久，兵间畏路长。仲宣犹健在，辛苦向沙场。
江路载骨东归哭怀夫人·其三
作者：杨圻
朝代：清
体裁：五言律诗

异日谁收骨，因君更自悲。半生为客久，九死独归迟。诗为招魂瘦，家因乞米辞。两河秋已尽，忽念捣衣时。
江路载骨东归哭怀夫人·其二
作者：杨圻
朝代：清
体裁：五言律诗

远路共为命，故乡今独归。抚棺千万里，犹得暂相依。此后我仍客，今年儿寄衣。小园松菊美，物是恸人非。
江路载骨东归哭怀夫人·其五
作者：杨圻
朝代：清
体裁：五言律诗

三年卿讳病，百战独从军。上将怜孙楚，诸侯唁子云。感时谁共我，避世已无君。便欲投诗去，秋听不可闻。
江路载骨东归哭怀夫人·其六
作者：杨圻
朝代：清
体裁：五言律诗

乱世寿非福，其如生者悲。思君不可见，嗟我独何之。家近翻疑梦，天寒苦忆儿。自怜烽火里，倚马草哀辞。
江路载骨东归哭怀夫人·其四
作者：杨圻
朝代：清
体裁：五言律诗

贤名满京洛，死所得潇湘。当代称徐淑，将军诔孟光。太平今不见，逝者亦何伤。忍看前生子，思君泪万行。
江阁看雨
作者：杨圻
朝代：清
体裁：五言律诗

帘捲西风里，清秋看弈棋。郡楼云起处，江嶂雨来时。高咏独沈久，临渊归去迟。鸥盟原有约，争席莫相疑。
江雪
作者：杨圻
朝代：清
体裁：五言律诗

夜来江雪大，夹杂放梅花。画鹢招红袖，春灯照碧纱。幽闲山似客，离乱水为家。醉后闻清角，乡愁万里赊。
江雪
作者：杨圻
朝代：清
体裁：五言绝句

水上月黄昏，人家早闭门。开扉去沽酒，江雪暗孤村。
池上
作者：杨圻
朝代：清
体裁：五言律诗

池上白日落，凉风吹绮罗。水幽生腻绿，溪僻发荒荷。酒胜清狂盛，时危感激多。平居甘淡泊，即此意如何。
池上
作者：杨圻
朝代：清
体裁：五言律诗

隔溪山照绿，灯火出微茫。野岸管弦急，江筵橘柚香。夜花多雨露，秋水自清凉。独坐星河永，何人思故乡。
池上夜坐与霞客话昔年新婚纳凉于此
作者：杨圻
朝代：清
体裁：五言律诗

忆昔北池上，银床清露滋。玉人相并处，新月上来时。荷净闻疏雨，灯清照弈棋。十年都似旧，两鬓有微丝。
池上夜坐观荷
作者：杨圻
朝代：清
体裁：五言律诗

搜凉入松际，高枕一蝉鸣。睡里得诗句，觉来闻雨声。荷香侵晓重，灯色到秋明。听尽采莲曲，山头星月生。
池上煮茗
作者：杨圻
朝代：清
体裁：五言律诗

溪火见潭影，山僮夜汲行。茶烟生细雨，江色似天明。秋水夕犹动，荷花远更清。疏篱烧竹响，幽事遣閒情。
池上閒坐落花时至
作者：杨圻
朝代：清
体裁：七言绝句

绿阴春水暗池台，不忍流连不忍回。怜我诗情惟有妇，手携茶榼踏花来。
池阁春日即事
作者：杨圻
朝代：清
体裁：古风

焚香复洒扫，湖水入池阁。春日暖已甚，林花时一落。东风捲花气，相与袭帷幕。斗鸟坠绿苔，高蝶下红药。静言山溪间，妇子理清酌。安用辀夹鹿，宁羡轩乘鹤。心怀若阳和，微欢欣永托。
汴城望京楼
作者：杨圻
朝代：清
体裁：五言绝句

立马彩云间，苍茫指顾閒。黄河三两曲，红日万千山。
汴城龙亭即宋金明池太宗尝幸阅习水战观竞渡徽宗于池内建殿宇车驾临幸观骑射百戏甲辰暮春与高淞泉温毅夫王啸龙诸同年游此
作者：杨圻
朝代：清
体裁：五言律诗

汉苑昆明战，唐宫太液歌。千秋好风景，一代破山河。游骑春流远，荒台落照过。平生意不惬，哀乐为人多。
沁园春·蟂矶灵泽夫人庙题壁
作者：杨圻
朝代：清
体裁：词

一片江山，斜阳万里，眼底都收。看沙上潮平，扁舟来去，洲边树冷，庙貌常留。处处峰青，惊魂零乱，道是荆州是益州。珠帘外，恨长江终古，不肯西流。花冠玉佩悠悠。是望帝春心杜宇愁。叹思蜀衔悲，吞吴遗恨，英雄何在，战伐都休。峡里帆来，刘郎消息，白帝城边古木秋。谁凭吊，剩渔翁一个，坐钓矶头。
沁园春·袅矶灵泽夫人庙题壁
作者：杨圻
朝代：清

一片江山，斜阳万里，眼底都收。看沙上潮平，扁舟来去，洲边树冷，庙貌常留。处处峰青，惊魂零乱，道是荆州是益州。珠帘外，恨长江终古、不肯西流。花冠玉佩悠悠，是望帝春心杜宇愁。叹思蜀衔悲，吞吴遗恨，英雄何在，战伐都休。峡里帆来，刘郎消息，白帝城边古木秋。谁凭吊，剩渔翁一个，坐钓矶头。
沈氏园望吴淞江
作者：杨圻
朝代：清
体裁：七言绝句

春水来时下鄂州，听莺煮酒小山楼。愁心已共江淘尽，看到吴淞入海流。
沉醉·其一
作者：杨圻
朝代：清
体裁：七言绝句

罗帐香浓夜气清，尽教沉睡且休惊。今宵被酒须将息，不脱春衫坐到明。
沉醉·其二
作者：杨圻
朝代：清
体裁：七言绝句

白袷衣单觉漏残，酒痕狼藉雨阑珊。自移银烛西楼下，夜半无人看牡丹。
沙田山下茶棚
作者：杨圻
朝代：清
体裁：七言绝句

天边斜月挂烟树，川上夕阳明寺楼。此地已无山海气，令人温软忆苏州。
河北
作者：杨圻
朝代：清
体裁：五言律诗

丑虏昏城阙，渔阳尽贼濠。燕人惟马骨，秦法似牛毛。夜气黄河冷，秋天太白高。明年青盖起，蠢尔不辞劳。
河北军中春感·其一
作者：杨圻
朝代：清
体裁：五言律诗

烟柳连天暗，从军万里行。可怜兵马里，城郭有莺声。百战伤春色，何年见太平。东风吹草绿，微细亦生成。
河北军中春感·其二
作者：杨圻
朝代：清
体裁：五言律诗

太行青一发，鼓角出渔阳。井邑生春水，烟花近战场。将军宁好武，少妇正凝妆。处处楼台好，何人看夕阳。
治庭种花
作者：杨圻
朝代：清
体裁：五言律诗

买得三弓地，而今便是家。一心除恶木，几处见新芽。犬吠水穿竹，蜂忙月上花。清贫能自免，不复理桑麻。
泊均州江听猿
作者：杨圻
朝代：清
体裁：五言律诗

清猿啼不住，维缆楚江滨。一夜千山雨，孤舟万里人。乡心嫌酒浅，秋色觉灯新。莫问滩多少，明朝便向秦。
泊安南江热甚夜起
作者：杨圻
朝代：清
体裁：七言绝句

门外金风江路斜，暗香如海野人家。水栏深锁米船寂，十里月明开藕花。
泊汉阴峡中望月江雨忽来
作者：杨圻
朝代：清
体裁：五言律诗

急云乱山月，雪浪鹢舟回。醉里均州尽，诗中蜀道来。峡阴常带雨，江热夜闻雷。沙上起渔笛，清宵怨落梅。
泊瓜州扬子桥感旧
作者：杨圻
朝代：清
体裁：七言绝句

板屋村灯扬子桥，夜船吹笛雨潇潇。十年踪迹魂销尽，依旧江淮上下潮。
泊石灰窑游万山
作者：杨圻
朝代：清
体裁：五言律诗

柳色铜堤暗，襄阳买酒时。秋山王粲宅，落日习家池。野水趋江急，閒云入蜀迟。川原如乍昔，指点到今疑。
泊襄阳游汉上望鹿门山
作者：杨圻
朝代：清
体裁：五言律诗

新月趁行色，人家何处寻。过溪山鹿迹，挂树野猿吟。烟鸟数声寂，幽苔一寸深。庞公栖隐地，隔水指疏林。
泊走马出洞滩在郧阳西
作者：杨圻
朝代：清
体裁：古风

我思洪荒前，千山一大石。真宰泄飞流，巨灵一掌劈。馀力百脉受，群石皆碎裂。绝壁遂倒撑，如墙攒万额。断崖乃逡巡，如蚁缘败叶。船从地底来，寸步万牛力。竹缆数十丈，摇摇不得直。摩穹百夫伏，缒壑一舟黑。乃知著地行，难于蹈虚立。此路非通人，曷为强舟楫。波涛接云霄，自问将安适。江南有良田，归计未为拙。为歌公无渡，蛟龙亦叹息。
法兰西从军诗·其一
作者：杨圻
朝代：清
体裁：古风

中原战斗疲，绝域干戈起。悠然问苍天，世乱昏如醉。人人争疆土，谁肯甘割弃。哀哉生死事，戎狄我人类。
法兰西从军诗·其七
作者：杨圻
朝代：清
体裁：古风

长眉美少年，家世出韦杜。军中无贵贱，出门共甘苦。从军虽为荣，寝食凡夫伍。夜梦金谷园，春月照歌舞。
法兰西从军诗·其三
作者：杨圻
朝代：清
体裁：古风

一室出一丁，吏驱列戎行。十室家家哭，脱衣著军装。骨肉围鞍前，恨此马足忙。行者死而已，生者何以忘。
法兰西从军诗·其九
作者：杨圻
朝代：清
体裁：古风

大风吹海立，天怒助军容。寸火沉十船，俄倾翠涛红。血流谁最多，壮士与蛟龙。战馀海山寂，月小秋天空。
法兰西从军诗·其二
作者：杨圻
朝代：清
体裁：古风

太白大如月，莽莽照大军。谁非父母生，国破家何云。按剑登壁垒，四顾皆战云。退者化白骨，前者得奇勋。
法兰西从军诗·其五
作者：杨圻
朝代：清
体裁：古风

去国日以远，家门浮云端。战场秋月白，千帐沙中寒。部伍动相语，未语摧心肝。夜静无声哭，泪多衣不乾。
法兰西从军诗·其八
作者：杨圻
朝代：清
体裁：古风

画角满清野，六国百万师。烟尘塞眼鼻，孰胜皆不知。生还得上赏，两利在此时。一发万人叫，夺得彼军旗。
法兰西从军诗·其六
作者：杨圻
朝代：清
体裁：古风

上马出国门，灭敌气如吞。身与猛火敌，功业殊难言。主将出奇谋，大呼皆追奔。救国在百胜，旦暮何足论。
法兰西从军诗·其十
作者：杨圻
朝代：清
体裁：古风

落日满壁门，前军鼓声死。彼寡我众多，虽胜国犹耻。何况没为虏，相视发皆指。念彼生还人，畴昔共眠起。
法兰西从军诗·其十一
作者：杨圻
朝代：清
体裁：古风

转战七十馀，辛苦得不死。大星落如雨，令疾万幕徙。残旗集馀众，旧伍半非是。念彼血污魂，畴昔共眠起。
法兰西从军诗·其十三
作者：杨圻
朝代：清
体裁：古风

几人成大功，壮士死百万。空楼寡妇哭，独坐望河汉。月露满关山，夜静发幽叹。何如异国乐，欢笑银釭粲。
法兰西从军诗·其十二
作者：杨圻
朝代：清
体裁：古风

羽书入青琐，一夕名都销。杀气如待发，繁华惨寂寥。夜色肃空城，军中秋月高。千街不见人，踯躅珊罗桥。
法兰西从军诗·其十四
作者：杨圻
朝代：清
体裁：古风

将军天上来，飞血湿云霓。巴黎夜如漆，小儿不敢啼。战氛浓如酒，四海愁迷迷。人事曷有极，我遑哀狄鞮。
法兰西从军诗·其四
作者：杨圻
朝代：清
体裁：古风

天明歌舞歇，巴黎富贵儿。一朝从军去，生死不知时。所欢艳如花，皓齿走致词。愿君死沙场，勿念连理枝。
法源寺丁香盛开抱存道阶衍东鬯威招集清斋赋诗宾主百馀人极一时之盛以诗纪游·其一
作者：杨圻
朝代：清
体裁：五言律诗

烦忧纷日月，幽赏及芬芳。白日烟花盛，青阳松柏香。平生畏春暮，世界看花忙。物外行园好，参寥笋蕨乡。
法源寺丁香盛开抱存道阶衍东鬯威招集清斋赋诗宾主百馀人极一时之盛以诗纪游·其三
作者：杨圻
朝代：清
体裁：五言律诗

总角常陪从，居邻香积厨。过来皆出世，将老尚为儒。生事羞妻问，诗名与众殊。繁枝今合抱，感旧不能无。
法源寺丁香盛开抱存道阶衍东鬯威招集清斋赋诗宾主百馀人极一时之盛以诗纪游·其二
作者：杨圻
朝代：清
体裁：五言律诗

入门花似旧，众里独沾巾。乱后园林少，春来燕雀新。高车满幽寺，岸帻看閒人。寸土犹乾净，前朝香火邻。
法源寺丁香盛开抱存道阶衍东鬯威招集清斋赋诗宾主百馀人极一时之盛以诗纪游·其四
作者：杨圻
朝代：清
体裁：五言律诗

廿载怜踪迹，重来百感繁。清流皆白发，春色又中原。松老元明气，诗亡李杜魂。只愁车马散，容易近黄昏。
泛昆明
作者：杨圻
朝代：清
体裁：五言律诗

玉阶游骑集，宫浸绿如罗。鸟语花山密，衣香水殿和。诗人新贵少，春色故宫多。惆怅繁华歇，惟闻种稻歌。
泛舟昆明湖望山上颐乐殿排云殿·其一
作者：杨圻
朝代：清
体裁：七言绝句

飞泉声在碧云中，金阙西厢倚太空。月到昆明人语起，珍珠帘捲水晶宫。
泛舟昆明湖望山上颐乐殿排云殿·其二
作者：杨圻
朝代：清
体裁：七言绝句

云里冰轮涌九霄，天家行乐及良宵。宫嫔犹自开前殿，甲煎沉香彻夜烧。
泰安车中
作者：杨圻
朝代：清
体裁：五言绝句

窗中齐鲁小，灯下青徐夜。夜半日出时，白云满天下。
泰山玉皇阁
作者：杨圻
朝代：清

鸡呜日出接天关，绝顶疏钟云漠间。气合大荒心似海，身临上界目无山。九州寂寂孤僧睡，片石峨峨万古闲。便欲抠衣通帝坐，手扶碧落看人寰。
泰山玉皇阁
作者：杨圻
朝代：清
体裁：七言律诗

鸡鸣日出接天关，绝顶疏钟云汉间。气合大荒心似海，身临上界目无山。九州寂寂孤僧睡，片石峨峨万古閒。便欲抠衣通帝坐，手扶碧落看人寰。
洋县谢家山谢处士舍留别
作者：杨圻
朝代：清

野屋峰间筑，梯田天半横。隔云闻水落，过雨见人耕。乱后知何世，閒中过一生。为烧菰米饭，邀我说神京。清江流绝壁，一曲抱村斜。老去犹能饮，春来遍是花。山光明酒店，雨色入贫家。不到襄阳市，庸知换物华。
洋县谢家山谢处士舍留别·其一
作者：杨圻
朝代：清
体裁：五言律诗

野屋峰间筑，梯田天半横。隔云闻水落，过雨见人耕。乱后知何世，閒中过一生。为烧菰米饭，邀我说神京。
洋县谢家山谢处士舍留别·其二
作者：杨圻
朝代：清
体裁：五言律诗

清江流绝壁，一曲抱村斜。老去犹能饮，春来遍是花。山光明酒店，雨色入贫家。不到襄阳市，庸知换物华。
洋县谢山人具菰米留饮
作者：杨圻
朝代：清
体裁：五言律诗

鸡黍邀林饮，溪云傍客行。雨山如墨画，风水有琴声。高枕秋江响，开门峡月清。此间方补屋，何处未休兵。
洛南送别
作者：杨圻
朝代：清
体裁：七言绝句

水满黄河杨柳青，津桥送客雨溟溟。杜鹃声里洛阳晚，日落千山长短亭。
洛水春游
作者：杨圻
朝代：清
体裁：七言绝句

水绿风和芳草閒，暮春幽鸟满青山。洛城春色消魂处，都在鞭丝帽影间。
洛水春游
作者：杨圻
朝代：清
体裁：五言绝句

清洛春流满，黄河岸柳新。风光太明媚，泪眼异乡人。
洛阳
作者：杨圻
朝代：清
体裁：七言律诗

闻道河南异昔时，洛阳风物不胜悲。潼关秋山斜日里，肴函兵马雨风时。津桥人去草千里，金谷春无花一枝。□□□□□□□，嵩邱一角雪深枝。
洛阳大病后野步
作者：杨圻
朝代：清
体裁：五言律诗

洛浦寒犹绿，萧萧一雁过。人烟依落日，山色断黄河。诗骨经秋瘦，禅心出世多。凭高摇落后，倦眼复如何。
洛阳春晚寄张参议春煦范阳
作者：杨圻
朝代：清
体裁：五言律诗

连朝金谷饮，细雨浥芳尘。浩荡归河北，殷勤送远春。烟花寒食夜，灯火洛阳人。纵有江淹赋，销魂两不真。
洛阳暮春送人归范阳·其一
作者：杨圻
朝代：清
体裁：七言绝句

平原野色接云间，人去楼空春草閒。惟有新莺都不管，殷勤啼遍洛阳山。
洛阳暮春送人归范阳·其二
作者：杨圻
朝代：清
体裁：七言绝句

清明时节洛城西，晼晚香尘送马蹄。尽此一杯河朔去，关山春雨啭黄鹂。
洛阳秋晚送南海先生西游关中·其一
作者：杨圻
朝代：清
体裁：五言律诗

崤函如画里，鞍马向秦州。红叶天风至，寒山水急流。似闻逢尹喜，他日记青牛。一宿仙人掌，清诗满驿楼。
洛阳秋晚送南海先生西游关中·其三
作者：杨圻
朝代：清
体裁：五言律诗

潼关天下险，驻马一沉吟。此地中原尽，况当秋色深。车箱落枫叶，驿路苍山林。想像西巡狩，旌旗过华阴。
洛阳秋晚送南海先生西游关中·其二
作者：杨圻
朝代：清
体裁：五言律诗

及关怀万古，东望洛阳宫。河色暮来迥，边声秋更雄。二陵摇落外，六国有无中。一著戎衣日，荒哉战伐功。
洛阳秋末多雁阵从西北来明月之夜哀响更清·其一
作者：杨圻
朝代：清
体裁：七言绝句

碧落平铺一字长，欲书胸臆问穹苍。黄河为砚嵩山笔，手压青天写几行。
洛阳秋末多雁阵从西北来明月之夜哀响更清·其二
作者：杨圻
朝代：清
体裁：七言绝句

平安缄札凭君寄，家在江南红树楼。过尽中原还不是，大江东去海西头。
洞庭波·满江红调
作者：杨圻
朝代：清
体裁：词

如此潇湘，只合与、诸君痛饮。只可恨、旧游如昨，烽烟重警。日落长沙秋水远，千帆风利巴陵近。乘楼船、飞渡洞庭湖，鱼龙靖。国家事，非争竞。玉石恨，谁怜悯。喜水村山郭，酒旗风定。鼓角连江秋月白，渔樵无恙貔貅静。待明朝、洒扫岳阳楼，赏清景。
洞庭风起城下帆樯如栉湖畔多秦吉了栖鸣桅樯终日可听赋呈吴公·其一
作者：杨圻
朝代：清
体裁：七言绝句

岳阳楼下水连天，如此韶华但昼眠。尽日江豚吹白浪，守风愁杀洞庭船。
洞庭风起城下帆樯如栉湖畔多秦吉了栖鸣桅樯终日可听赋呈吴公·其二
作者：杨圻
朝代：清
体裁：七言绝句

巴陵江上鹧鸪啼，啼满千樯十里堤。纵有东风行不得，潇湘还在洞庭西。
津沽之败余与大军相失乃航海追随由津而芝罘而沪而汉而洛阳时东南亦大战初罢江行见虞山里门咫尺不胜悽绝
作者：杨圻
朝代：清
体裁：五言律诗

乱后家何在，寒山见里墟。孤城喧鼓角，大雪渡江湖。人物于今异，风光总不殊。中原隔云水，西望一欷歔。
流民诗癸丑八月过京口作
作者：杨圻
朝代：清
体裁：古风

蝼蚁知贪生，兵祸不可弭。夕阳满江头，流民千百徙。有翁与我语，语止泪不止。去岁经革命，今岁苦蛇豕。金陵经百战，负固争凭恃。壮夫死数万，玉石皆披靡。妻子走相失，兄弟离桑梓。留此老筋骨，露宿寒霜里。两岁三避兵，十室九倾圮。忍死思一归，存没得审諟。或者皆归来，室近人亦迩。入城但空巷，板屋立秋水。败灶生湿菌，故井一俯视。屋角耕织具，频年劳十指。生也谁之恩，死也谁所使。同尽非所悲，独活将何以。孤寡众能怜，老耄人所鄙。少壮可自养，残废将谁倚。天下皆战垒，安见彼善此。出门匍匐行，沟壑甘即委。饥久肠胃痛，气竭但自捶。西风吹泪面，哀语酸骨髓。一恸发众哀，千百连声起。我闻流民哭，伤心不能已。先朝恤涂炭，九庙一敝屣。揖让已经年，锋镝犹千里。谁操同室戈，徒为数人事。良民百愿虚，始虑宁及此。失地不得生，得城宁免死。覆巢卵无完，投鼠器亦毁。败固非民福，胜亦民何喜。始知祸福机，无与顺逆理。战胜祸更深，功高安足齿。四海多流民，何独江淮是。后来何以苏，销兵务耒耜。
浅水湾看涛
作者：杨圻
朝代：清
体裁：五言律诗

暮涛来滚雪，一线去閒閒。野屋树边树，孤村山外山。涧芳新雨后，诗调古松间。亦足耽幽兴，前轩飞白鹇。
浅水湾纪游诗
作者：杨圻
朝代：清
体裁：古风

龙伯之国青峰青，蛟人水居开洞庭。金银宫阙堆碧城，张乐宴馀閒且清。潮头雨脚花冥冥，骖鸾驾鹤来仙灵。香轮画盖游复停，落英细草幽无声。绿发水仙皓体呈，江娥裸胸凌波迎。琴高骑鲤不得行，红肌香泪寒水晶。沧洲解佩声珑玲，佩声水底不可听。冯夷击鼓复吹笙，洞房曲槛沧浪平。清歌如发回青冥，天魔舞罢开丛铃。牵萝为屋羞见星，云破月来惊妖精。曲终溪谷扃翠屏，仰视绝壁秋泠泠。方朔归来哀洞冥，刺船十日犹移情。
浔阳客夜简燕生南昌
作者：杨圻
朝代：清
体裁：五言律诗

十年几相见，此别意苍然。山郡多风月，江楼自管弦。狂名因妇得，佳句到僧传。明日桃花浪，江州下水船。
浔阳梦李白
作者：杨圻
朝代：清
体裁：古风

癸亥秋七月，既望夕五更。客到九江船，波心闻钟鸣。夜气月已落，晓光星犹横。匡庐先见日，数峰中宵明。白露秋草寒，方舟系亭亭。独行杨柳岸，归步风泠泠。坐看江生雨，閒随云出城。人来烟水间，绿绉不可平。水窗朝簟凉，隐几待扬舲。白也须眉古，有若欢生平。不着宫锦袍，飘然蓑笠轻。开口诵我诗，弹指扣疏棂。岸然道姓字，语落天风清。俄顷共千载，一诗古今情。古人何犹在，觏止良足惊。浔阳山水间，此老留神形。其形非人世，星宫应长庚。游魂感其类，邂逅通精诚。宁知李太白，乃识杨圻名。吾从子美后，而闻謦欬声。慨叹不能已，怅望心怦怦。但见山寂寞，江杳冥，白鸥上下天青青。山高水长无穷极，不知何处寻仙灵。
浔阳江楼
作者：杨圻
朝代：清
体裁：古风

浦溆苍茫外，登临落照中。江城生草木，天远春蓬蓬。客路愁逢雁，归舟畏改风。名山常独往，万一近支公。
浔阳迟潘子不及
作者：杨圻
朝代：清
体裁：五言绝句

我向洛阳去，君向浔阳别。莫问刘景升，披裘看江雪。
浣溪沙
作者：杨圻
朝代：清

宝鼎飘烟沉水温，南园旧事总销魂，艰难过得几黄昏。一树梅花明月地，玉楼人醉不开门，马蹄踏雪过前村。
浣溪沙
作者：杨圻
朝代：清

晓起梳妆清润天，一分风露二分烟，镜中眉妩见春山。独向朝阳开绣户，更依春水卷珠帘，晓池新放几枝莲。
浣溪沙
作者：杨圻
朝代：清

烟外江楼漏点残，黄昏风里倚栏干，一庭春雪小窗寒。愁梦欲归金谷去，胡笳低绕玉门还，梅花流水月中看。
浣溪沙·乙未偕道清避暑竹西
作者：杨圻
朝代：清

池上云凉午梦消，起来疏雨打花梢，绿阴深处赤栏桥。水榭香流红藕乱，长廊风约画帘高，玉人清昼坐吹箫。
浣溪纱
作者：杨圻
朝代：清
体裁：词

为爱风情得酒狂。葡萄细细强斟郎。那时颠倒想衣裳。梦被唤回香尚暖，魂因醉后语多忘。春怜明媚夜怜长。
浣溪纱
作者：杨圻
朝代：清
体裁：词

宝鼎飘烟沉水温。南园旧事总销魂。艰难过得几黄昏。一树梅花明月地，玉楼人醉不开门。马蹄踏雪过前村。
浣溪纱
作者：杨圻
朝代：清
体裁：词

春色零星夜雨收。彩云清露两悠悠。下帘声在柳梢头。鹦鹉梦閒花自落，黄莺声住水东流。香车历碌过西楼。
浣溪纱
作者：杨圻
朝代：清
体裁：词

晓起梳妆清润天。一分风露二分烟。镜中眉妩见春山。独向朝阳开绣户，更依春水捲珠帘。晓池新放几枝莲。
浣溪纱
作者：杨圻
朝代：清
体裁：词

烟外江楼漏点残。黄昏风里倚栏干。一庭春雪小窗寒。愁梦欲归金谷去，胡笳低绕玉门还。梅花流水月中看。
浣溪纱
作者：杨圻
朝代：清
体裁：词

燕子飞飞香雨稀。碧桃枝下晓寒微。筠笼薰火试春衣。幽鸟自啼情急了，好花开到不如归。今年又见绿阴肥。
浣溪纱
作者：杨圻
朝代：清
体裁：词

红藕香销秋露霏。冰肌凉骨夜更衣。江南池馆正堪思。江国三更留别梦，海角一握诉□□。□□□□□□□。
浣溪纱
作者：杨圻
朝代：清
体裁：词

默忆神情事事真。一时欢笑一时嗔。而今如见又如闻。就卧胸前消怒意，强拉手背拭啼痕。分明记得那黄昏。
浣溪纱 其一 上香曲为劳山上清官作
作者：杨圻
朝代：清
体裁：词

鹤背风轻扫碧苔。香烟飘渺见蓬莱。仙山春色上幽台。松影千阶云破后，洞天金锁月中开。落花满地不归来。
浣溪纱 其一 感旧，十二月四日孚威忌日作
作者：杨圻
朝代：清
体裁：词

大雪纷纷广武间。来朝走马虎牢关。八方无事得萧閒。万幕刀光边月冷，一床诗梦岳云寒。此生祇合向关山。
浣溪纱 其一 春色已深，人事异昔，有感汉上旧游
作者：杨圻
朝代：清
体裁：词

百草千花送马蹄。去年今日踏铜鞮。薄寒轻暖试春衣。一为多情歌踯躅，断无秀句惜芳菲。桃花流水不思归。
浣溪纱 其一 暮春逢长门君自汉南归，正江南落花时也
作者：杨圻
朝代：清
体裁：词

岂有相逢却怨嗟。沙场烽火杂莺花。不堪乱后说繁华。陌路重逢行不得，可怜芳草满天涯。如今王粲已无家。
浣溪纱 其一 武胜关
作者：杨圻
朝代：清
体裁：词

猿鸟犹疑武胜关。东征车马满人寰。秋衾铜辇不知还。二十万人齐解甲，夕阳西指万千山。中原事业乱云间。
浣溪纱 其一 江南秋词十首，乙卯九月金陵题壁
作者：杨圻
朝代：清
体裁：词

兵马悠悠霸业空。千门灯火月明中。孤城歌舞大江东。一片兴亡寻不得，夜深箫鼓度江风。十年人事问渔翁。
浣溪纱 其一 甲寅十月，谒张定武将军徐州军次，暇日登燕子楼作，将军将以明年重建斯楼
作者：杨圻
朝代：清
体裁：词

城上飘飘燕子楼。美人名将尽风流。当时歌舞不知愁。十万貔貅开重镇，无边烟月锁帘钩。绿珠红玉共千秋。
浣溪纱 其一 金陵感旧二首
作者：杨圻
朝代：清
体裁：词

太白楼中笛一声。桃花流水送王孙。少年踪迹最销魂。绝代江山人半老，十年往事不堪论。烟花万里暗江城。
浣溪纱 其一 题仇十洲摩诃避暑图，为瑶青作
作者：杨圻
朝代：清
体裁：词

冷露飘香坠粉红。清凉无汗小帘栊。蜀王台殿起秋风。玉笛一声烟月外，渔歌数处水云中。画图省识旧离宫。
浣溪纱 其七 江南秋词十首，乙卯九月金陵题壁
作者：杨圻
朝代：清
体裁：词

红藕香残桂蕊清。今时池阁旧时情。五更风里暗潮生。王气化为花月夜，教人哀乐不分明。卧听江雨打空城。
浣溪纱 其三 上香曲为劳山上清官作
作者：杨圻
朝代：清
体裁：词

松下抽簪叩玉扉。翠微宫殿碧云西。满身花雨湿仙衣。击鼓敲钟香欲散，月明风静步虚归。海山深处鹤声稀。
浣溪纱 其三 春色已深，人事异昔，有感汉上旧游
作者：杨圻
朝代：清
体裁：词

为惜春光怜夜光。温泉水滑想衣裳。鲥鱼无骨海棠香。两字风流成薄倖，十分残缺悔清狂。歌场一例有沧桑。
浣溪纱 其三 暮春逢长门君自汉南归，正江南落花时也
作者：杨圻
朝代：清
体裁：词

花里逢君把玉卮。江南风物异前时。落花深处诉相思。遮莫怜深翻避面，转因语重未通辞。更无人地更无词。
浣溪纱 其三 江南秋词十首，乙卯九月金陵题壁
作者：杨圻
朝代：清
体裁：词

淮水清清江水深。秦时明月在楼阴。几回来去到如今。楼下马嘶银烛暗，那堪玉骨梦秋衾。烟花如此太伤心。
浣溪纱 其九 江南秋词十首，乙卯九月金陵题壁
作者：杨圻
朝代：清
体裁：词

乱后清游百事非。秦宫云鬓汉宫衣。歌场一例旧人稀。珠箔飘镫烟水寂，雨中人语画船归。繁华事散酒醒时。
浣溪纱 其二 上香曲为劳山上清官作
作者：杨圻
朝代：清
体裁：词

春露悠悠湿玉盘。篆烟轻上彩云端。一声清磬海天宽。金鸭香浓山气夕，凤笙吹破月华寒。桃花流水满人间。
浣溪纱 其二 感旧，十二月四日孚威忌日作
作者：杨圻
朝代：清
体裁：词

陶侃重来雄八州。荆襄幕府渡中流。长江鼓角动高秋。□□□□□□□，□□□□□□□。□□□□□□□。
浣溪纱 其二 春色已深，人事异昔，有感汉上旧游
作者：杨圻
朝代：清
体裁：词

金屋深深花气秾。香衾重叠暖霞烘。玉钗清响画帘中。一棹移来春水绿，千山啼遍杜鹃红。不堪重过楚王宫。
浣溪纱 其二 暮春逢长门君自汉南归，正江南落花时也
作者：杨圻
朝代：清
体裁：词

西塞山前花满林。魏王堤上柳成阴。中原兵马又春深。檀板一声何满子，春江花月气销沉。赏心乐事最伤心。
浣溪纱 其二 武胜关
作者：杨圻
朝代：清
体裁：词

霸业萧萧载酒游。桃花春水共扁舟。当年诗满岳阳楼。依旧桃花三月浪，无情湘水入江流。临江漫笑已千秋。
浣溪纱 其二 江南秋词十首，乙卯九月金陵题壁
作者：杨圻
朝代：清
体裁：词

露冷莲房水国幽。一声檀板海西头。几家歌舞万家愁。玉槛珠帘都寂寞，夜来烟月照寒流。独无人处暗惊秋。
浣溪纱 其二 甲寅十月，谒张定武将军徐州军次，暇日登燕子楼作，将军将以明年重建斯楼
作者：杨圻
朝代：清
体裁：词

燕子楼空燕子留。可怜楼外水悠悠。南徐万点乱山愁。画栋凄凉烟月好，玉人清节比高秋。我来岂独惜风流。
浣溪纱 其二 金陵感旧二首
作者：杨圻
朝代：清
体裁：词

一片青山孙楚楼。夕阳无尽送孤舟。桃花春水下扬州。风景不殊消酒力，江山无改觉诗愁。鸡台烟月后人游。
浣溪纱 其二 题仇十洲摩诃避暑图，为瑶青作
作者：杨圻
朝代：清
体裁：词

夜渚悠悠开白莲。洞房推枕不成眠。摩诃池上已凉天。如水流光惊暗换，金风玉露又今年。赵家宫里祭张仙。
浣溪纱 其五 江南秋词十首，乙卯九月金陵题壁
作者：杨圻
朝代：清
体裁：词

数尽残更梦未成。小楼镫火雨中明。玉人吹笛怨江城。门巷依稀人事改，重来何处不凄清。当时祇道是欢情。
浣溪纱 其八 江南秋词十首，乙卯九月金陵题壁
作者：杨圻
朝代：清
体裁：词

月照秦淮卖酒家。烟笼寒水听琵琶。秋来容易怨天涯。波上清歌楼上舞，何人夜半倚窗纱。隔江暗里看繁华。
浣溪纱 其六 江南秋词十首，乙卯九月金陵题壁
作者：杨圻
朝代：清
体裁：词

曲院吹笙玉树开。月明深处小楼台。太平时节少年才。听尽清歌渔唱起，孤舟一客水天来。昔欢那道是今哀。
浣溪纱 其十 江南秋词十首，乙卯九月金陵题壁
作者：杨圻
朝代：清
体裁：词

独酌空楼思渺然。寒潮吞吐晚风前。江头宫殿问渔船。山到台城秋更绿，夕阳如此断肠天。朱颜白发自流年。
浣溪纱 其四 春色已深，人事异昔，有感汉上旧游
作者：杨圻
朝代：清
体裁：词

打起流莺梳洗迟。明眸骀荡艳阳枝。烟花三月捲帘时。西塞山前红浪急，大堤风满绿杨丝。伤心不独为相思。
浣溪纱 其四 江南秋词十首，乙卯九月金陵题壁
作者：杨圻
朝代：清
体裁：词

秋雨潇潇红板桥。暗伤亡国可怜宵。不知何处管弦高。太白楼中横玉笛，前年踪迹是前朝。一番回首一魂销。
浣溪纱·《洞庭闻雁图》，辛亥为友人题
作者：杨圻
朝代：清
体裁：词

酌酒君山怨玉龙。何人吹笛倚征篷。故园兵马大江东。凉雁一声人尽起，洞庭千舫水连空。一时回首月明中。
浣溪纱·七夕游什刹海
作者：杨圻
朝代：清
体裁：词

瑟瑟星河露未收。画屏无睡看牵牛。南城歌舞北城愁。水殿云房人寂寂，冰肌玉骨夜悠悠。暗伤亡国暗惊秋。
浣溪纱·上元寄家书
作者：杨圻
朝代：清
体裁：词

閒梦江南小院幽。绿梅红萼满枝头。试灯风里有人愁。醉后愁听花外笛，客边怕上月中楼。春寒料峭似深秋。
浣溪纱·乙未偕道清避暑竹西
作者：杨圻
朝代：清
体裁：词

池上云凉午梦消。起来疏雨打花稍。绿阴深处赤栏桥。水榭香流红藕乱，长廊风约画帘高。玉人清昼坐吹箫。
浣溪纱·乱后入京见孟茹
作者：杨圻
朝代：清
体裁：词

静对西帘抱月看。落花风里舞衣寒。惜红心事太为难。宝剑凄凉人落寞，年年载酒向长安。德功坊里又春残。
浣溪纱·京邸南院春夜即事
作者：杨圻
朝代：清
体裁：词

醉后春寒玉骨侵。凤笙声在画楼阴。红梅庭院径深深。数片雪花飘又住，水云来去月昏沉。无言有恨小庭心。
浣溪纱·其一
作者：杨圻
朝代：清
体裁：词

云母窗明小语幽。妆成催起扫花游。乱红深护绿云裘。依旧风光三月半，不堪人事两年头。此生无可奈何愁。
浣溪纱·其一
作者：杨圻
朝代：清
体裁：词

柳媚花明泪眼看。兰成萧瑟思无欢。枉教词赋满江关。病后落花无气力，愁来春雨共阑珊。思量长恨欲忘难。
浣溪纱·其一
作者：杨圻
朝代：清
体裁：词

雨暖红窗闭不开。牡丹时候独成哀。小栏风定一徘徊。含泪绕花千百遍，春深日暮旧亭台。苍苔深处没人来。
浣溪纱·其七
作者：杨圻
朝代：清
体裁：词

云暖蓬瀛穿画船。帘开水殿浸春天。宫莺如剪浪如烟。薄鬓黏红花扑簌，长裙惹绿草芊绵。今番泪坠故宫前。
浣溪纱·其三
作者：杨圻
朝代：清
体裁：词

上苑飞花带笑看。清狂夫婿足为欢。春城传誉满长安。王谢衣冠金谷宴，平阳歌舞玉津园。当时风景似开元。
浣溪纱·其三
作者：杨圻
朝代：清
体裁：词

人被花围睡起迟。流莺对对雨丝丝。阳春烟景少年时。吊尽香魂黄土湿，诉来幽恨落花知。独成惆怅不成辞。
浣溪纱·其九
作者：杨圻
朝代：清
体裁：词

花满河阳一县开。天津桥上杜鹃哀。烟消寒食古楼台。洛水潺湲斜日里，鞭丝钏影踏青来。香轮历碌碾花回。
浣溪纱·其二
作者：杨圻
朝代：清
体裁：词

十里珠帘尽上钩。良辰美眷扫花游。玉人只合往扬州。细语一窗来画舫，衣香两岸落春流。游人争道几生修。
浣溪纱·其二
作者：杨圻
朝代：清
体裁：词

响屧廊空香雨清。三更酒醒夜闻莺。自移银烛踏花行。一树垂垂空有恨，月明风静最伤情。数声幽叹落红惊。
浣溪纱·其二
作者：杨圻
朝代：清
体裁：词

玄鬓红妆两惘然。重来门巷草芊绵。词人老去若为怜。亭北繁华亡国恨，江南时节送春天。独无人处怨流年。
浣溪纱·其五
作者：杨圻
朝代：清
体裁：词

仙吏移家车马稀。洞天绝壁掩朱扉。日长自绣五铢衣。天半纱窗闻笑语，衣裳云卧斗牛西。玻璃枕上近天鸡。
浣溪纱·其八
作者：杨圻
朝代：清
体裁：词

偕隐江乡避世清。春来幽事满柴荆。一湖烟水一城莺。风约茶香消酒力，鸟啼新绿答诗声。山光眉妩两分明。
浣溪纱·其六
作者：杨圻
朝代：清
体裁：词

细柳新蒲曲水滨。千门万户啭春莺。沉香亭畔踏花行。日晚衣香春水上，轻衫小扇荡昆明。共伤亡国说承平。
浣溪纱·其十
作者：杨圻
朝代：清
体裁：词

金谷园中山浅深。香尘飞盖敞春阴。颓垣荒井费沉吟。几日豪华风景改，洛阳荆棘忍追寻。西宫烟草暗沉沉。
浣溪纱·其十一
作者：杨圻
朝代：清
体裁：词

草满湘江去踏青。采茶烧笋过清明。前年踪迹已前生。为吊红颜同溅泪，今番清泪为君倾。可怜黄土太无情。
浣溪纱·其十三
作者：杨圻
朝代：清
体裁：词

怕见春光独闭门。看人载酒乐游原。马龙车水过江村。病后衣香多药气，醉归灯影殢花魂。可怜时节是黄昏。
浣溪纱·其十二
作者：杨圻
朝代：清
体裁：词

岁岁清明酒满衣。今年佳节怅人非。绿杨风乱纸灰飞。日晚青山人影散，谁家行乐醉扶归。踏歌花插满头肥。
浣溪纱·其十四
作者：杨圻
朝代：清
体裁：词

花里双飞二十年。悠悠生死恨绵绵。潘郎清泪满人间。寒食清明都过了，为君惆怅为春怜。独眠人起落花天。
浣溪纱·其四
作者：杨圻
朝代：清
体裁：词

万紫千红深闭门。谁家弦管赏良辰。自怜迟暮最伤神。入骨相思回首事，销魂天气断肠人。一生哀乐不禁春。
浣溪纱·其四
作者：杨圻
朝代：清
体裁：词

海上东风吹绿鬟。香车宝马艳阳间。来时兰麝满春山。谁共五溪行乐处，邺侯琐骨自珊珊。海天翠被拥春寒。
浣溪纱·即景和内子道清
作者：杨圻
朝代：清
体裁：词

春月团圆小院空。一更人定二更风。杨花乱舞暗尘中。酒欲清时如梦醒，愁来深处觉寒重。海棠疏影小帘栊。
浣溪纱·夜起纳凉，已有秋意，与道清各填一阕
作者：杨圻
朝代：清
体裁：词

水阁风飘江漏残。梦回人起展屏山。夜凉细语气如兰。曲院船来红藕里，月明水静露华寒。暗香飞上玉栏干。
浣溪纱·太白楼望江雪
作者：杨圻
朝代：清
体裁：词

山外江流江外山。天寒煮酒上瑶台。数行猎骑雪中来。水上孤城如斗大，黄昏鼓角怒潮间。千营醉舞共衔杯。
浣溪纱·广陵初秋，偕霞客泛舟虹桥，载月而归，联句
作者：杨圻
朝代：清
体裁：词

点点飞萤照水幽。悠悠凉夜更无愁。下帘声在四更头。玉笛吹开云外月，银河低挂水西楼。思量无计奈何秋。
浣溪纱·庚戌重游星洲
作者：杨圻
朝代：清
体裁：词

百草千花送马蹄。重来门巷绿阴肥。夕阳依旧小帘西。莫是繁华生客感，果然寂寞动乡思。夜深风露自添衣。
浣溪纱·戊辰辽东初秋
作者：杨圻
朝代：清
体裁：词

月下飞花铺地衣。弓鞋蹴踏点香泥。天街如水觉人稀。綷縩有声闻锁骨，清凉无汗滑冰肌。江南虽好不思归。
浣溪纱·故都丰台产芍药甲天下，余姬狄娀，丰台产也，去岁携金带围及黄芍药归江南，种之石花林皆活，喜赋
作者：杨圻
朝代：清
体裁：词

花里蓬门泼暖霞。门前万里走钿车。儿家生小住京华。一自移根辞上苑，江南春好不思家。落花时节独开花。
浣溪纱·星洲春日，偕霞客海上看潮，夜至欧罗巴酒楼饮冰望月
作者：杨圻
朝代：清
体裁：词

春水悠悠白鹭閒。香车宝马夕阳间。万家烟火上楼台。昨夜月明沧海上，玉人相并看潮来。水晶帘子夜光杯。
浣溪纱·春夜和内
作者：杨圻
朝代：清
体裁：词

燕子归来香雨中。二更天气烛摇红。玉奴扶醉下花骢。月锁亭台人散后，花留环佩觉春浓。琼楼玉宇正东风。
浣溪纱·春恨
作者：杨圻
朝代：清
体裁：词

红杏花稀烟草深。洞房清雨暗沉沉。朝来梳洗怯春阴。山上蘼芜寻不得，楼中杨柳怨难禁。春光无恙一惊心。
浣溪纱·春游词
作者：杨圻
朝代：清
体裁：词

十里钿车飞暗尘。五花骢马七香轮。黄金有力买青春。尽日莺啼花乱放，小楼閒杀昼眠人。今年依旧负良辰。
浣溪纱·曝衣
作者：杨圻
朝代：清
体裁：词

侍女开箱爱艳阳。小庭花桁曝衣香。伤心犹有嫁时裳。肥瘦入怀惊体态，短长在抱睹身量。为拚肠断细端详。
浣溪纱·望月追忆
作者：杨圻
朝代：清
体裁：词

疏柳凄清旧苑前。西风秋水总无边。夜来流影照涓涓。容易清光容易暗，十分残缺十分圆。枉教江阁望年年。
浣溪纱·登彭城霸王楼
作者：杨圻
朝代：清
体裁：词

莽莽风云眼底收。秋光万里霸王楼。楚歌声里尽封侯。立马千山横落日，黄河一曲问寒流。古来用武是徐州。
浣溪纱·社坛夜游，牡丹盛开
作者：杨圻
朝代：清
体裁：词

宝辇灯烘花气浓。暗尘随马夜来风。千红万绿倚春空。扇底夕阴惊露湿，酒边流水荡香醲。留仙裙冷月明中。
浣溪纱·秋怨
作者：杨圻
朝代：清
体裁：词

细细河源银汉斜。年年仙客去浮槎。嫦娥应悔已无家。昨夜玉人相并起，一池清月上荷花。水精双枕夜凉些。
浣溪纱·辽海寒食
作者：杨圻
朝代：清
体裁：词

客舍听莺暗断魂。幽州寒食上东门。一川烟草独伤春。蜀道难歌三峡路，哀江南赋六朝人。小红低唱劝清樽。
浦口旅舍即事
作者：杨圻
朝代：清
体裁：五言律诗

欲泻心胸事，贪看湖海流。云深藏北固，松豁见扬州。暮鼓鸣江寺，寒山上戍楼。水边寻酒店，轻雪犯貂裘。
浪淘沙
作者：杨圻
朝代：清
体裁：词

烟树罩重重。楼影朦胧。数声残点出花中。万里江山人中酒，一夜东风。旧恨已无踪。新恨无穷。春潮南浦月明中。梦醒五更啼蜀魄，露满寒丛。
浪淘沙·春雨彻夜，思在广陵之新城
作者：杨圻
朝代：清
体裁：词

酒后意如云。斜掩重门。落花和雨踏黄昏。二十五弦弹夜怨，深院无人。天末忆王孙。独酌清樽。半床愁梦自温存。一夜春江流不住，万里销魂。
海上晓起示内
作者：杨圻
朝代：清
体裁：七言绝句

满窗碧海满床山，晓起妆楼理翠鬟。镜里云霞千万色，不知眉妩在人间。
海上曲·其三
作者：杨圻
朝代：清
体裁：七言绝句

琼岛生凉进玉盘，坐看雪浪拍雕栏。海天深处仙人屋，清簟疏帘六月寒。
海上曲·其二
作者：杨圻
朝代：清
体裁：七言绝句

南洲小吏似游仙，海上清狂正少年。吹笛一声明月出，水天无际两三船。
海上曲三首选一
作者：杨圻
朝代：清
体裁：七言绝句

夜来清月照仙山，来照幽人海岛间。一醉醒来风露密，捲帘花影乱云鬟。
海上遇美美赠诗·其一
作者：杨圻
朝代：清
体裁：七言绝句

陌路年华诀绝恩，断无消息尽销魂。天涯何处寻崔护，千里桃花红到门。
海上遇美美赠诗·其三
作者：杨圻
朝代：清
体裁：七言绝句

万里桥边枉断肠，春风依旧段文昌。蘼芜绿遍江南路，不唱罗敷陌上桑。
海上遇美美赠诗·其二
作者：杨圻
朝代：清
体裁：七言绝句

搁笔争传摩诘诗，似闻一座共嗟咨。宁王宅里春如海，泪眼还看卖饼师。
海上遇美美赠诗·其五
作者：杨圻
朝代：清
体裁：七言绝句

云窗雾阁看红梅，痴福能消避面猜。昨夜捲帘香雪里，双成笑拥绿华来。
海上遇美美赠诗·其六
作者：杨圻
朝代：清
体裁：七言绝句

粉壁峨峨绣浪红，旧时诗画尚纱笼。清宵风月分明在，莫是相逢又梦中。
海上遇美美赠诗·其四
作者：杨圻
朝代：清
体裁：七言绝句

薄倖名成事有无，风光如此莫踌躇。文君不妒长门赋，我见犹怜况老奴。
海宁子胥庙
作者：杨圻
朝代：清
体裁：五言律诗

钱塘七八月，白马过江头。野色人空巷，青天酒满楼。乱潮乘皓月，一气动高秋。历劫因忠孝，非关庙貌留。
海山曲
作者：杨圻
朝代：清
体裁：古风

床上秋月起沧州，绿发仙人开飞楼。海天深处招乘舟，东坡太白先我游。手洗玉杯银河流，碧虚飘飘翠云裘。骨冷神寒秋非秋，月落日出鱼龙愁。
海山谣
作者：杨圻
朝代：清
体裁：古风

床上碧月飞沧洲，绿发仙人开珠楼。山高水深招乘舟，方朔太白呼我游。海天缥渺翠云裘，骨冷神寒秋非秋。但见长风捲云稍稍向空尽，千樯连天黏不流。天宽不辨三湘与五岭，回看横空北斗惊魂零乱思幽州。幽州日落黄昏头，龙吟鼍叫愁复愁。金银宫阙锁烟月，千门万户风露幽。长安朝市一朝改，汉家文物此日休。豺狼当路，尔欲何谋。狐狸昼见，尔欲何求。神号鬼哭妖精忧，我欲留此不可留。呜呼噫嚱，卢龙碣石苍莽间，大风驱云云入关。太白西行阴山湾，雁门代郡山连环。北门锁钥，太行郁蟠。千乘万骑，一夫可当泥可丸。其间羊肠只轮不容幰，哀猱啼壁愁跻攀。奈何秦通蜀辟五丁死，可怜白骨埋堆邱山。天倾西北地陷东南端，黄河荡荡一泻奔狂澜。宣房瓠子塞不得，鼋鼍蛟龙地上行路难。决汝汉，排淮泗，玉石同尽人力殚。黄能吃人鳄鱼立，嚼啮骴骼无馀残。青天烧云霹雳碎，陵谷变易城郭翻。不死水深死火热，燖炰煨爊无贤奸。蚩尤乘风喷毒雾，滃浡江国霾峰峦。飞鸢跕跕自空堕，非渡滤水如征蛮。毒蛇猛兽惊逃遁，草木焦落如枯乾。哀我壮士含气伦，安得肢体金铁顽。九江三楚天夜哭，红是肉，白是骨，碧是血，能不同尽涂脑肝。死莫非父母妻子，生莫非寡独孤鳏。万室招魂一路哭，令人发白彫朱颜。悲莫悲兮国殇流血八千里，地广人稀土花斑，峰青月白闻鬼叹。吁嗟乎，居天下中四夷边，千秋万岁多烽烟。取予外府徒纷然，还我山河踵不旋。开疆得国是有术，胡兮无人何忧焉。山河还我沙场上，沙场一夕青燐几万千。新鬼化厉锄非种，故鬼为雄不共天。忍令游魂哀黄竹，天阴雨湿烦冤填。天崩地坼谁致此，余得请帝帝命前。崩角帝座辞涌泉，此座可惜臣心煎。烝黎下土哀昏垫，臣为请命当哀怜。帝赐银河落九天，一洗万古湔腥膻。扬尘不见东海田，沐日浴月相新鲜。真人六鬼思游仙，海天风引成连船。玻璃枕上天鸡叫，澒洞烟涛酣醉眠。
海岸春日仕女云集娇阳芳草间
作者：杨圻
朝代：清
体裁：五言律诗

莺啭香轮外，花飞宝马前。人烟芳草甸，海色艳阳天。流水长为客，春山似少年。南洲天下乐，且莫计归田。
海峡闻弹琴
作者：杨圻
朝代：清
体裁：七言绝句

秋天杳杳水冥冥，暗里鱼龙踏浪腥。海上弹琴风月夜，高山绝壁有谁听。
海棕行
作者：杨圻
朝代：清
体裁：古风

海棕古名波斯枣，神农知之书本草。本性有如龙门桐，择林不敢栖凡鸟。其生正直杂众翠，离群独立秀云表。矫然百尺高无枝，豪雨疾风吹不倒。坚贞自有岁寒姿，其奈南荒冰雪少。托根炎洲同桄榔，欲呼真宰诉苍昊。举头卓笔放直干，挥洒青天烟云埽。不然斗南无冰霜，万古凡木无荣槁。
海甸夜宿月中望颐和园
作者：杨圻
朝代：清
体裁：七言绝句

坏道哀泉夜有声，欲从宫吏话馀生。铜镮低扣春山响，万户千门闭月明。
海甸春望
作者：杨圻
朝代：清
体裁：五言律诗

栋宇通云气，丹青划太空。风帘春水外，花户艳阳中。野老耕新甸，游人拜故宫。路旁归马缓，疑是黑头公。
海藏寺晚归·其一
作者：杨圻
朝代：清
体裁：七言绝句

古寺云生石壁间，杂花被岭禅房閒。出门松雨两三点，十里鸟啼人下山。
海藏寺晚归·其二
作者：杨圻
朝代：清
体裁：七言绝句

北岭云深啼子规，西岩疏雨落松枝。洞天题罢春山晚，花放水流人不知。
涉园
作者：杨圻
朝代：清
体裁：五言律诗

小园春骤暖，旬日发棠梨。窗静落幽鸟，竹深闻午鸡。呼僮删草径，扶子上花梯。新得春城句，乌丝自品题。
涧上看云
作者：杨圻
朝代：清
体裁：五言绝句

幽人常独来，寒云亦不去。相看皆无心，何如两且住。
涧雨未已新月又出松际陟拂水岩晚归
作者：杨圻
朝代：清
体裁：古风

剑门逼斗牛，入夕过西岭。雨中星月微，松下衣裳冷。幽犬吠云根，春山乱花影。诗为流水声，心与太古静。未妨在人间，隐几天下定。
淞江春日
作者：杨圻
朝代：清
体裁：五言律诗

朱户开江色，春灯照洞房。极天惟白骨，倾国斗红妆。夜饮星辰出，春眠锦绣香。故乡好烟月，大邑有流亡。
深秋游西苑
作者：杨圻
朝代：清
体裁：五言律诗

夕晖西苑暝，车马去悠悠。古木千鸦绕，空亭一水流。人情多向晚，天意自怜秋。莫问开元事，诗人已白头。
清凉山寺阁
作者：杨圻
朝代：清
体裁：五言绝句

幽鸟落红叶，僧房秋色閒。可怜最高处，落日满城山。
清夏休沐日小饮赠阿美·其一
作者：杨圻
朝代：清
体裁：七言绝句

夜光杯子鸊鹈刀，小宴藤阴画烛高。四月江城清令美，绿芭蕉裹赤樱桃。
清夏休沐日小饮赠阿美·其三
作者：杨圻
朝代：清
体裁：七言绝句

怨别何须问罪师，自将欢笑抵相思。何因软语甜如蜜，皓齿无声嚼荔枝。
清夏休沐日小饮赠阿美·其二
作者：杨圻
朝代：清
体裁：七言绝句

半是天涯半是家，胡麻饭后雨前茶。吟成掷笔共欣赏，绣榻无声坐落花。
清室前颁哥窟三口御瓶纪事诗·其一
作者：杨圻
朝代：清
体裁：七言绝句

杏黄袱子綵丝笼，三品安排一品工。犹似退朝花底散，内官擎出大明宫。
清室前颁哥窟三口御瓶纪事诗·其三
作者：杨圻
朝代：清
体裁：七言绝句

我是寻常百姓家，纤儿撞坏不须嗟。图球零落人间去，好换油盐酱醋茶。
清室前颁哥窟三口御瓶纪事诗·其二
作者：杨圻
朝代：清
体裁：七言绝句

璇闺喜色下龙池，万紫千红雨露滋。分得尚方清供好，玉河流水上林枝。
清室前颁哥窟三口御瓶纪事诗·其四
作者：杨圻
朝代：清
体裁：七言绝句

事饱兴亡物瓦全，摩挲古色已千年。天吴颠倒休嗟惜，国破山河在那边。
清平乐
作者：杨圻
朝代：清
体裁：词

春深金谷。花落高枝秃。绛蜡无声烟如纛。燕子窥人双宿。铜龙别院迟迟。明珠露冷玫瑰。有个人儿独坐，背窗閒拨香灰。
清平乐
作者：杨圻
朝代：清
体裁：词

良宵如水。烧烛留人睡。双髻催归扶不起。醉拥红衾花底。绿窗金鸭香残。小庭月黑更阑。暗里飞花落絮，小楼一夜春寒。
清平乐
作者：杨圻
朝代：清
体裁：词

酒浓寒薄。百计难推托。小院黄昏人寂寞。风起月明花落。开奁细把花钿。夜长直怎如年。零乱一床閒梦，吹来飘去如烟。
清平乐
作者：杨圻
朝代：清

酒浓寒薄，百计难推托。小院黄昏人寂寞，风起月明花落。开奁细把花钿，夜长直怎如年。零乱一床闲梦，吹来飘去如烟。
清平乐·下第寄友
作者：杨圻
朝代：清
体裁：词

燕关霜重。斜月房栊梦。提起秣陵愁万种。月露烟花懜懂。龙门万里天边。南华弹入鲲弦。同作西风秋士，怜君我亦堪怜。
清平乐·春别
作者：杨圻
朝代：清
体裁：词

最无凭据。相忆销魂处。青琐裁衣深夜语。一树梨花疏雨。天涯芳草初酣。客中送客何堪。帘外一天春水，杜鹃声里江南。
清平乐·春别
作者：杨圻
朝代：清

最无凭据，相忆销魂处。青琐裁衣深夜语，一树梨花疏雨。天涯芳草初酣，客中送客何堪。帘外一天春水，杜鹃声里江南。
清平乐·春夜忆竹西泛月
作者：杨圻
朝代：清
体裁：词

别时台榭。灯火扬州夜。波上画船堤上马。暗里落花飞下。十年身世悠悠。溪山依旧无愁。前度旗亭深处，绿杨暗了春流。
清平乐·海岛酒楼题壁
作者：杨圻
朝代：清
体裁：词

水随山转。山外青天澹。落日烘云千万片。愁比青天更速。无言独下高楼。风生石冷潮流。暗里忽生明月，照人飞出沧洲。
清明·其一
作者：杨圻
朝代：清
体裁：七言绝句

洛阳城东万里车，洛阳城西客思家。清明寒食无烟火，野店山桥开杏花。
清明·其二
作者：杨圻
朝代：清
体裁：七言绝句

金谷园边山杏红，酒家只在此村中。晚来细雨行酤去，閒听村翁话石崇。
清明北郭登山春望
作者：杨圻
朝代：清
体裁：五言律诗

寒食清明候，还家景物幽。春光兵马里，佳节一登楼。白日烟花气，东风江海流。未知故乡乐，不道异乡愁。
清明日开始攻河南是日纛车次磁州前军已渡漳河志喜·其一
作者：杨圻
朝代：清
体裁：五言律诗

万马争先渡，春流鼓角鸣。两河应破胆，四海已同声。群盗难为国，中原久苦兵。止戈须用武，犹得见南征。
清明日开始攻河南是日纛车次磁州前军已渡漳河志喜·其二
作者：杨圻
朝代：清
体裁：五言律诗

细柳军容盛，前驱一鼓行。川原调战马，城郭递春莺。慷慨安危计，踌躇去住情。喜闻漳水上，破敌有先声。
清明日江岸春望
作者：杨圻
朝代：清
体裁：五言律诗

江头车马众，出郭见春流。鸟语留芳树，人声满酒楼。依然看花去，犹及少年游。鼓笛无穷尽，东风万里愁。
清明春感
作者：杨圻
朝代：清
体裁：五言律诗

独有山水兴，衰年如壮年。夕晖高下寺，春水两三船。烟雨相为用，阴晴与自然。清明家万里，况乃药炉边。
清明登金陵城
作者：杨圻
朝代：清
体裁：五言律诗

春江白日暖，万事尚蹉跎。佳节归人少，孤城战马多。于今无史笔，出世有渔歌。睥睨登临处，流光怨奈何。
清晨陟天平山
作者：杨圻
朝代：清
体裁：五言绝句

中峰见沧海，上峰临无地。始知登高人，一寸得千里。
清议可畏如是如是钓名殉利者可不惧哉
作者：杨圻
朝代：清
体裁：七言绝句

千秋可畏是微辞，衾影无人百世知。身后是非原自定，但能忠孝可无诗。
渔唱·其一
作者：杨圻
朝代：清
体裁：七言绝句

江风吹屋路弯弯，家在残山剩水间。换得青蚨沽白酒，归来扶醉打柴关。
渔唱·其七
作者：杨圻
朝代：清
体裁：七言绝句

竹篱茅舍胜朱门，一做高官便不尊。昨夜江头风雪紧，芦中人是故王孙。
渔唱·其三
作者：杨圻
朝代：清
体裁：七言绝句

青山脚下掩柴扉，不识金银不识饥。留与子孙乾净物，风清月白一蓑衣。
渔唱·其九
作者：杨圻
朝代：清
体裁：七言绝句

公子王孙不值钱，看他恸哭走江边。锦衣垢面谁家子，到我家中草榻眠。
渔唱·其二
作者：杨圻
朝代：清
体裁：七言绝句

夜向风前理钓丝，三更水涌觉鱼知。何如袖手矶头坐，看尽江深月乱时。
渔唱·其五
作者：杨圻
朝代：清
体裁：七言绝句

天宁门外放船时，一阵溪风捲钓丝。摇过雷塘三里路，梅花开了没人知。
渔唱·其八
作者：杨圻
朝代：清
体裁：七言绝句

孤津一宿听疏钟，雪里山重更水重。不见江头旧宫殿，我家尚有六朝松。
渔唱·其六
作者：杨圻
朝代：清
体裁：七言绝句

弹铗书生意气横，侯门食客听钟鸣。而今王谢繁华歇，钓得鲈鱼自放生。
渔唱·其十
作者：杨圻
朝代：清
体裁：七言绝句

烟消日出海山春，十里空江不见人。别有扁舟云水外，何人先我唱迷津。
渔唱·其四
作者：杨圻
朝代：清
体裁：七言绝句

日日清晨万灶烟，进城一卖醉三天。如今城里人家少，只见鱼儿不见钱。
渔阳春 满江红调 破安福
作者：杨圻
朝代：清
体裁：词

手指神京，春色里、昏昏尘雾。望河北、弯弓盘马，几番回顾。三辅河山都破碎，夕阳零乱蓟门树。约明朝、唾手夺燕云，气如虎。痛饮酒，黄龙府。杀贼事，如风雨。叹烟尘诸镇，中原无主。一夜城头吹画角，平明已过渔阳去。新男儿、收拾旧乾坤，金瓯补。
渡江谒吴将军
作者：杨圻
朝代：清
体裁：七言绝句

武昌两岸是楼台，如此山川倦眼开。行到中流狂击楫，满身风雨过江来。
渡洋县十二岭
作者：杨圻
朝代：清
体裁：古风

过岭迷所向，转峰忽短垣。骄阳烘山谷，春热药气昏。悬崖有茅舍，日午犹闭门。疏花压小屋，高翠瞰后园。下马系石角，脱衣挂树根。松是太古绿，泉犹今日喧。久坐众动息，春山共无言。物理至宁谧，静者知其原。我来自人境，方寸迷仙源。烦忧塞天地，难为意境论。
游云龙山
作者：杨圻
朝代：清
体裁：五言律诗

我亦浩然去，黄冠大泽间。九州皆落日，一客入秋山。问鹤人今老，从龙事已閒。何当长辟谷，于此驻朱颜。
游伊川
作者：杨圻
朝代：清
体裁：五言绝句

伊川秋水清，香山暮烟紫。独寻魏晋人，残碑夕阳寺。
游伊川
作者：杨圻
朝代：清
体裁：七言律诗

春风吹绿黄河岸，白日清游向晚回。伊洛人家春水涨，晋唐陵墓夕阳哀。孤僧闭户松杉冷，樵子出山风雨来。策马津桥千古恨，白云犹绕汉云台。
游伊阙
作者：杨圻
朝代：清
体裁：五言律诗

洛阳三十里，秋水下龙门。佛洞唐碑古，樵村汉寝存。乱山吞落日，归马剪平原。微月窥红叶，萧萧金谷园。
游佘氏水源园
作者：杨圻
朝代：清
体裁：五言律诗

北峰新雨绿，车马入秋芜。飞鸟不可见，青山淡到无。听泉诗境寂，望日壮心孤。归路东陵翠，终年总不殊。
游佘氏水源园听泉
作者：杨圻
朝代：清
体裁：五言律诗

百尺飞流落，听泉间水源。两山花寂寞，终日蝶飞翻。荷气净眼色，松风搜发根。结茅应有分，习静傍名园。
游双林寺
作者：杨圻
朝代：清
体裁：五言律诗

石林风色暖，一客叩松房。日午峰峦静，山深草木香。游人眠佛殿，幽鸟斗禅床。已远微尘众，庸知春昼长。
游安乐窝题赠奉祀官邵立本
作者：杨圻
朝代：清
体裁：古风

野色牛羊散，空林烟雨微。驱车渡清洛，霭霭见馀晖。门巷有红树，子孙皆布衣。清芬今咫尺，日暮竟忘归。
游少室山少林寺
作者：杨圻
朝代：清
体裁：古风

山寒日不出，积雪满松枝。杳杳少林寺，僧房烟火迟。人归兵去后，泪坠客来时。徙倚娑罗树，留诗约后期。
游幽淙岭逢小雨
作者：杨圻
朝代：清
体裁：五言绝句

细雨涧花落，山深水乱流。出云峰亦尽，新月上僧楼。
游庐山杂诗 其一 入山诗
作者：杨圻
朝代：清
体裁：五言绝句

近山行更远，积雪堆青天。不到山深处，谁知万顷田。
游庐山杂诗 其九 出山诗
作者：杨圻
朝代：清
体裁：五言绝句

夜卧白云间，平明仗策还。寻诗三十里，细雨出庐山。
游庐山杂诗·其七
作者：杨圻
朝代：清
体裁：五言绝句

闭门白云里，杳杳苍山夕。夜闻人语声，樵火出松雪。
游庐山杂诗·其三
作者：杨圻
朝代：清
体裁：五言绝句

羊肠蟠藤竹，前路拨云开。回首云复合，知从何处来。
游庐山杂诗·其二
作者：杨圻
朝代：清
体裁：五言绝句

朝行庐山下，暮宿庐山里。入山不见山，四面白云起。
游庐山杂诗·其五
作者：杨圻
朝代：清
体裁：五言绝句

樵夫翠微来，我上翠微去。四围皆峰峦，来去都无处。
游庐山杂诗·其八
作者：杨圻
朝代：清
体裁：五言绝句

一峰不见巅，一峰天为穿。几处听崩雪，幽崖人未眠。
游庐山杂诗·其六
作者：杨圻
朝代：清
体裁：五言绝句

左江而右湖，日落天如侧。我当朝旭看，云霞千万色。
游庐山杂诗·其十
作者：杨圻
朝代：清
体裁：五言绝句

苍苍洞壑晚，杳杳松泉昏。回看相送处，高雪拥孤村。
游庐山杂诗·其十一
作者：杨圻
朝代：清
体裁：五言绝句

隔山人樵木，白云滃涧户。但闻流泉声，不见泉流处。
游庐山杂诗·其十三
作者：杨圻
朝代：清
体裁：五言绝句

悬崖逢孤僧，云深问前路。知我山中来，衣上青松雨。
游庐山杂诗·其十二
作者：杨圻
朝代：清
体裁：五言绝句

洞口山田绿，连峰烟雨昏。牧童归弄笛，吹过百花村。
游庐山杂诗·其十五
作者：杨圻
朝代：清
体裁：五言绝句

幽鸟响千山，门掩深松绿。飞泉过其门，细雨鸣花竹。
游庐山杂诗·其十六
作者：杨圻
朝代：清
体裁：五言绝句

一径挂青冥，万转落平地。回望来时路，白云千嶂闭。
游庐山杂诗·其十四
作者：杨圻
朝代：清
体裁：五言绝句

峰峦看不尽，处处是泉声。我亦出山去，谁怜万古情。
游庐山杂诗·其四
作者：杨圻
朝代：清
体裁：五言绝句

石梁跨飞瀑，涧雪落纷纷。坐久归来晚，一身都是云。
游新山江黄福别墅
作者：杨圻
朝代：清
体裁：五言律诗

炎洲饶富贾，此老独清雄。山色躬耕里，江声醉卧中。日长昼见月，春暖夜多风。有子能从政，优游岂众同。
游李氏林亭
作者：杨圻
朝代：清
体裁：五言律诗

主人不衫履，邀我坐绳床。草雨上衣绿，松风吹鬓凉。用情多潇洒，有语入苍茫。此地忘炎夏，心清洗耳忙。
游沈氏园晚归
作者：杨圻
朝代：清
体裁：五言律诗

病骨觉秋早，虚堂残藕香。画船流鼓笛，江露点衣裳。棋罢芰荷净，雨来灯火凉。中年思问道，所乐近濠梁。
游沙田道风山四首·其一
作者：杨圻
朝代：清
体裁：七言绝句

天风满袖上岑台，脚底千峰彩翠回。山鸟数声呼客至，片云含雨入楼来。
游沙田道风山四首·其三
作者：杨圻
朝代：清
体裁：五言律诗

数里扪苍翠，登峰一荡胸。春逢三月美，山到百蛮雄。鸟静松喧外，人来雨气中。玄微无二致，众妙钥能通。
游沙田道风山四首·其二
作者：杨圻
朝代：清
体裁：七言绝句

二月寻山笠屐幽，山人索句姓名留。题诗已到云深处，更有奇峰在上头。
游沙田道风山四首·其四
作者：杨圻
朝代：清
体裁：五言律诗

栋宇春山里，行行仗策寻。看云知大化，听海洗禅心。沙水天逾迥，人烟画更深。若为能避世，八表一沈吟。
游湖上刘敏斋道村故居
作者：杨圻
朝代：清
体裁：五言律诗

避世因孤愤，逃名小筑清。空肠浇酒热，白眼看山明。门阁掩新月，惟闻幽鸟声。徒劳华屋感，抚迹一伤情。
游缑山王子晋升仙台
作者：杨圻
朝代：清
体裁：古风

晓登轘辕关，远见缑氏岭。天下皆云海，彩翠媚孤顶。日出水山寒，人来松雪静。计程四十里，烟雾亭午靓。山田冬已绿，绝顶乃万顷。徘徊伊洛间，形势列井井。子晋与王乔，问之鲜要领。云有笙鹤声，往往闻夜引。拾级登仙台，敌峰压四境。嵩高与少室，其气入关尽。寒辉不可数，叠嶂相与永。
游缑山王子晋升仙台
作者：杨圻
朝代：清

晓登辕辕关，远见缑氏岭。天下皆云海，彩翠媚孤顶。日出水山寒，人来松雪静。计程四十里，烟雾亭午靓。山田冬已绿，绝顶乃万顷。徘徊伊洛间，形势列井井。子晋与王乔，问之鲜要领。云有笙鹤声，往往闻夜引。拾级登仙台，敌峰压四境。嵩高与少室，其气入关尽。寒辉不可数，叠嶂相与永。
游荃湾东普度寺逢岑伯矩
作者：杨圻
朝代：清
体裁：五言律诗

班荆沧海曲，道故一长嗟。六合得无泪，孤村自发花。逢人皆我友，到寺即僧家。羡子能真隐，诛茅约种瓜。
游荃湾束普陀寺茂峰了如二上人留斋赋诗留壁
作者：杨圻
朝代：清
体裁：五言律诗

柴米山中事，今知僧可嗟。乞诗因供佛，避世竟辞家。四壁峰如绣，孤村屋在花。维摩本无我，不必问袈裟。
游西山东坡九曲亭
作者：杨圻
朝代：清
体裁：五言律诗

日出一峰霁，千岩明绿苔。酒香吹细雨，人语入寒梅。幽寺山中晓，孤僧江上来。风流今歇绝，笠屐我徘徊。
游道风山丛林再题·其一
作者：杨圻
朝代：清
体裁：七言绝句

万壑云深一径斜，翠微遥指有僧家。杖藜行到无人处，幽鸟一声松落花。
游道风山丛林再题·其三
作者：杨圻
朝代：清
体裁：七言绝句

云过前峰尚有村，下来岩岫近黄昏。山中不解世间法，幽鸟呼茶花闭门。
游道风山丛林再题·其二
作者：杨圻
朝代：清
体裁：七言绝句

登山临水二三子，起我清狂病榻栖。未必吟成惊谢朓，却看云气满诗题。
游野寺
作者：杨圻
朝代：清
体裁：五言律诗

千崖落红叶，言访赞公房。暮鸟乱成阵，秋山明似妆。堆书增石势，煎药得花香。一坐息群动，惟知日月长。
游野寺
作者：杨圻
朝代：清

干崖落红叶，言访赞公房。暮鸟乱成阵，秋山明似妆。堆书增石势，煎药得花香。一坐息群动，惟知日月长。
游金陵清凉山兼访陈伯严先生
作者：杨圻
朝代：清
体裁：五言律诗

日出江海流，西游太白楼。久无文字饮，一醉帝王州。当代少知己，中原惊早秋。诗清风月好，端不换封侯。
游青山寺简赵某
作者：杨圻
朝代：清
体裁：古风

香港诸岛宝安治，青山古寺青山湾。青山此去七十里，蓬蓬云海藏禅关。君初避世居香岛，铜街万室天际蟠。楼台萦络碧空尽，灯火离合星云端。家家金谷酒肉臭，夜夜寒食丝竹繁。君独守黑甘清静，澄心玄牝憎嚣欢。诘朝拈隐专一壑，长揖别我栖岩峦。今来访君因游寺，云深谷密溪回环。高林大石气苍莽，野草碧色山花丹。秋日烈烈金风脆，橘柚垂实香初乾。樵子指途乔木外，渔翁呼渡澄潭间。笙歌已远闻鸡犬，谷口鸣涧声潺潺。童子开门白云里，松篁落翠衣裳寒。云根石屋静兀兀，手探虚翠鸣飞镮。僧言去来无踪迹，猿啼鹤唳当归还。子猷兴尽便返驾，晤言曷若忘言欢。幽人不返僧留客，石泉自汲烹龙团。老去疏狂随世俗，细君扶掖登秋山。昔者东坡谙儋耳，佳境往往携云鬟。谢公平生几两屐，宁以南面蠲清欢。我性脱略畏礼法，况遭离乱流荒蛮。羁鸾囚凤逾半载，能不一日开心颜。羡君含光收视听，绝音空谷烦忧删。香粳饭熟晚菘美，天下至味惟蔬餐。咀嚼风霜清肺腑，藜床借枕心魂安。颇怪兹土去人远，何无表圣营王官。名山未必僧占尽，苟有逋客天非悭。故乡奇胜甲天下，拳石撮土无痴顽。南寻丘壑不如意，益思吴越深长叹。近时边瘴皆乐土，念家山破清泪潸。自嗟衰病筋力软，当前峰壑愁跻攀。山云笑我不深入，空抱琐骨鸣珊珊。出门忽在沧溟上，归途顿变来时观。落日满海大风起，手扶红粉观狂澜。
游鸡鸣寺即同泰寺山门外有志公台
作者：杨圻
朝代：清
体裁：五言律诗

独游同泰寺，一上志公台。红叶落如雨，高僧安在哉。牛羊下山去，橘柚过江来。秋色苍茫里，金陵最可哀。
湖上
作者：杨圻
朝代：清
体裁：五言绝句

莺啼绿湖上，犬吠春山里。细雨打归舟，红袖桃花水。